text:
diumenge, de juliol 27, 2008
Inzignîr!!
finût dut!! e dopo di une archeolighe, di vinars, misdì e mieze, there's a new engineer (junior) in town cuntun voto di 95/110... o dopo il gustâ, la birute cjase, la birute al parc, il shot in centro e il limoncello prime di lâ a durmî, îr o jeri in coma :-) ma di vuê o soi in feriis e bon, ancjemò un pâr di dîs ca a sistemâ cualchi robe, po o smoli il computer a me sûr e voi vierç sud. po dopo dal 10-15 di Avost tornarai, ancje se po su no ai Internet flat par cui nol è che podi fâ tant. se varai timp in chescj dîs o fasarai ancje un riassunt dai esams fats, juste pal gust di fâlu. dree, se tu âs alc di interessant si pues combinâ, chist an o varessi ecezionalmentri ancje di jessi libar par Friuli DOC ;-)
però par dî la veretât no ai ancjemò realizât, che dopo 4 agns soi rivât insomp. livin' in a dream
però par dî la veretât no ai ancjemò realizât, che dopo 4 agns soi rivât insomp. livin' in a dream
dilluns, de juliol 21, 2008
-4
4 stupits diis... vuê o ai stampât, cumò mi mancje la presentazion e di cjatâ un puest par lâ a bevi. che e je la robe plui dificile... par fortune prime e je vignude une biele plote che à rinfrescjât cussì no murarai di cjalt. no rivi a crodi... dopo vuê o ai savût che varessi di jessi libar fin ai 13 di otubar figonon, 3 mesuts plui che mertâts disaressi mah fâmi tornâ a viodi Rapture su AllMusic che e je aromai superîor a MTV secont me MTV cjali dome i programs merecans il rest son cagadis la musiche fa schifo e la int mi sta sui coions. ma forsi no soi plui tal lôr target di riferiment
Etichetis: futûr, timp, universitât
dilluns, de juliol 14, 2008
-11
Mah, soi 4-5 diis che no fasi un cazzo, probabilmentri ancje sigûr sigûr che mi cjatarai tai ultins doi diis a fâ mil robis. pasiensa... al è chest al biel de universitât, amancul cussì a disin. îr bici, sin rivâts fin sù a vie dal genio, su internet no si cjate tant ma disin 33 tornants e par me e je stade durone. però ti da sodisfazion a rivâ insomp. a misdì une sglavinade, po al è tornât soreli. cjalt ma si vîf. e soi ancjemò homeless.
undis undis undis :P
però se e je une robe che mi plasarès vê par furlan e je Google.
chist blog al sta diventant simpri plui in stîl James Joyce...
ah mi stan vignint voie di fâ une viaç cence preparazion... 9 di avost...
undis undis undis :P
però se e je une robe che mi plasarès vê par furlan e je Google.
chist blog al sta diventant simpri plui in stîl James Joyce...
ah mi stan vignint voie di fâ une viaç cence preparazion... 9 di avost...
Etichetis: biciclete, universitât, viaçs
dimarts, de juliol 08, 2008
-17
17 zornadis... soi tornât a Bologne, ancje se podevi stâ ancjemò un pôc in Friûl. a la fin ca nol è masse cjalt, po soi vignût jù in machine, par cui amen. po ca podi fa cualchi zîr in bici o miôr mountain bike... sì mi sta cjapant chê malatie... bon mi à simpri plasût, però sù, a part che e je planure, a part che o cognossi dutis lis stradis di cjamp, a part che no ai e no ai in pratiche mai vût une biciclete decente, po ben ca invezit tu âs salidis di dutis lis sortis a puartade di gjambis e lis salidis a dan plui gust e tu consumis ancje plui caloriis che nol è mal! Cumò varai di cjoli une bici di sest, stoi lant a scroc però cuntune bici gnove tu vâs sù miôr... me mari mi dîs che mi sta vignint cumò dute la voie di fâ che no vevi di frut. fortune che sin ancjemo in timp :-D
doman viodi se finissi introduzion e conclusion de tesi, dopo stampe, presentazion, esposizion, vacancis e fanculo al mont par un doi mesuts; magari ancje un mesut cence computer. stoi ancje cirint cjase ma no si cjate une come chês che nus covente. mah starin a viodi
ciart che se finivi come previst a jugn a chê ore ca o podevi jessi za a fâ nuie, o magari sù al Rototom che soi stât dome une sere un trê agns fa e o varai di tornâ prime o dopo, ancje se la universitât e romp simpri i coions in chest periodo...
doman viodi se finissi introduzion e conclusion de tesi, dopo stampe, presentazion, esposizion, vacancis e fanculo al mont par un doi mesuts; magari ancje un mesut cence computer. stoi ancje cirint cjase ma no si cjate une come chês che nus covente. mah starin a viodi
ciart che se finivi come previst a jugn a chê ore ca o podevi jessi za a fâ nuie, o magari sù al Rototom che soi stât dome une sere un trê agns fa e o varai di tornâ prime o dopo, ancje se la universitât e romp simpri i coions in chest periodo...
Etichetis: biciclete, esplorazions, universitât
dimarts, de juny 24, 2008
E al cjalt al è rivât
Eh, no si podeve sperâ tal frêt fin in Avost... jo o ai scuasit finît la tesi, mi mancje pôc, une setemane e podaressi siarâ dut... invezit la date e je si 25 di Lui... ce coions. Tornarai sù une setemane, par polsâ un pôc... chê altre sere super incident apene finide la partide de italie, un, secont me cjoc disfat, al à disfat dôs machinis parchegjadis.... un biel pôc di dans. E dopo al è rivât un amì di chel che al guidave e nus rompeve i cojons disint che o vevin di lâ cjase e di fânus i cazzos nestris... stavin par pestâsi, si sin fermâts just un moment prime. Jo podi sta su la strade fin cuant che uli, no tu sarâs tu a parâmi vie. deficients
Etichetis: seradis, timp, universitât
Subscriure's a: Missatges (Atom)


c: text/html

text:
Inte
suaze di une iniziative che si è tignude ai 25 di Fevrâr intal
Parlament european i rapresentants de Aleance Libare Europeane (EFA)
e di altris sogjets politics rapresentâts intes istituzions
comunitariis a àn jevât un apel par blocâ daurman
il sgjâf di minieris di cjarbon a cîl viert in Lusazie. Ta cheste
regjon logade a cjaval tra i lands de
Sassonie e dal Brandeburc
là che a vivin i serbians (o sorabis), o sei la uniche
minorance slave autoctone dentri dal stât todesc,
a son passe 130 i borcs e i paîs sacrificâts par permeti lis
ativitâts minerariis e centenârs i citadins che a àn vût di
bandonâ lis lôr cjasis e di trasferîsi a fuarce inaltrò.
In plui dal impat diret su la int, sui paîs e sui paisaçs di cheste
piçule nazionalitât, lis minieris a son ancje la cause di nivei di
incuinament une vore alts de tiere e de aghe e un dam pe economie
locâl, a tacâ dal turisim. La comunitât serbiane, cemût che a àn
ricuardât i siei rapresentants politics, e vîf duncje sot de menace
cuotidiane di chestis minieris. E magari cussì no, cundut che il
sisteme energjetic todesc no ‘ndi vedi bisugne, il program di
sgjâfs al varès no dome di lâ indenant, ma fintremai di incressi
almancul fin ai 2030.
Font:
EFA,
27/02/15

robotstxt: allowed

filter: keep


text:
Il podestà Albino Coidessa e l'autonomie dal nesti comun
Il 1928, chenti, nol è stât dome l’an dal prin taramot dal vincjesim secul. Ma ancje l’an là che il comun di Cjavàç al a riscjât di jessi cancelât.L’idèe i vignì al On. Di Caporiacco, pressident da “Federazione Friulana degli Enti Autarchici”, forsit soflât dai sorestants di Tumieç. L’obietîf di cheste pensade al ere chel di creâ un gnûf comun metint insieme Cesclans, Mena e Somplât, cun Tarnep e Dales, par sfrutâ miôr la economie turistiche dal lâc, lassant po Cjavàç al comun di Tumieç. Il progjet dut câs nol lè in puart pe fuarte oposizion dal podestà d’inchevolte, Albino Coidessa, che cun l’aprovazion di dutis lis frazions, al fasè fûc e flamis par difindi il so comun. A son passâts i agns, ma la tentazion da part di tancj sorestants forescj di considerâ il nestri teritori come une braide a disposizion dai lôrs desideris a è simpri stade fuarte. Par esempli,stant dome a ce che si è savût, tun prin moment, si veve pensât a Cjavàç pes gnovis presons di Tumieç, e il COSINT al veve proponût di fâ te nestre campagne un aereopuart lunc 2 km. Par fortune chestis propuestis a vevin cjatât subit un no clâr e convint seti da part des aministrazion comunâls, che de popolazion. Parcè che se di une bande al è just colaborâ tra comuns di cà e di là da l’âga, come che si è fat par esempli cu la costruzion dal puint di Davons che chest an ch’al ven al fâs 100 agns, di chealtre bande a son principis tanche le autonomie comunâl e la tutele dal so teritori , dulà che nol è nancjûe di metisi a discuti.
Al dì di vuei,magaricussìno, la nestre autonomie comunâl a sta lant al mancul. Par esempli, a ‘nd’è aministradôrs che invessit di batisi par tornâ a vei la gjestion comunâl sui acuedots e la depurazion des aghis, a spessèin a dâ su dut a Carniacque, che però a domande ai citadins boletis che a son plui dal dopli di ce che a pajavin te gjestion comunâl. Cun di plui, il passàç cun Carniacque al a compuartât une pierdite secje pes cassis comunâls. Difat, i nestris implants, fats dopo dal taramot, no vevin dibisugne di spindi trop in manutenzion, dimût che dut ce che al vignive incassât al restave al comun pes sôs dibisugnis. E par fâ un’altri esempli, ancje l’idèe di metisi cu la Concje Tumiecine a sta ridusint, an dopo an, la nestre autonomie comunâl. Plan planin, a Tumieç si infuartìssin la direzion e l’aparât burocratric, e ta chei altris comuns a càlin servizis e personâl.Il vice sindic Brunetti Vito al a domandât plui voltis di fâ un pôs di conts par viodi se a è e dulà che a è la convenience pal nestri comun. Dibant. Tal municipi di Cjavàç a lavorin ormai dome une o dôs personis, cui citadins che a fàsin simpri plui fadie a capî che al sucêt lì dentri. E no par colpe lôr, ma semplicementi par ce che no esist une informazion che fasi di leam tra aministradôrs e citadins, che anzit, cuant che a van a domandâ alc, ur pos sucedi ancje di cjatâ cualchidun cu la lune par traviers, e di vegnî maltratâts. E in chest brut clima a cres la distanze tra aministradôrs e aministrâts, a cres la malaplanta da indiference, e a va al mancul la democrazie, bielzà minade cun la elezion direta dai sindics, che a imponin vuei la lôr volontât a conseîrs comunâi dispes ancje lôr disinformâts.Vè alore che al covente tornâ a dai un significât a la democrazie, e a la partecipazion popolâr te vite des istituzions. Vè alore che al covente che lis decisions, almancul chês impuartantis pe vite dai nestris paîs, a setin cjapadis dopo sintût la popolazion, no prin. Alore sì che i citadins di Somplât, Mena Cesclans e Cjavàç a cjaparessin su chê cussience e chê braure che a dan un sens al nestri stâ insieme dentri dal stes comun. Ma lant indavant cussì, ancje se vuei ‘o stin forsit unevôre miôr che tal 1928, stant almancul a di une confidenze che mi a fat l’assessôr Gianni Borghi la dì dal Corpus Domini, tra cinc agns i nestris paîs a deventaran ducj frazions di Tumieç.
Stin in vuaite, alore, paisans, parcè che se a fos pardabon cussì ‘o pierdaressin chê autonomie comunâl, che par difindile tancj sindics e podestàs a àn impegnât lis lôrs miôrs energjiis. Ma stait in vuaite ancje vualtris cjârs aministradôrs. Cun dut il rispiet che a merite la vuestre incariche, ricuardaisi che lis decisions che ‘o cjapàis, a saràn ricuardadis par simpri.
Remo Brunetti


text:
Jessint un biel om al varès ancje vût cualchi buine ocasion, ma a sô mari, forsit par pôre di pierdilu, no i lave mai ben nissune. Cheste no i plâs, chê altre e veve chel, che altre ancjemò e je cjacarade. Insumit, rivât a 45 agns nol à ancjemò vût feminis.
Sô mari e ven a mancja e cumò par Livio forsit al è tart par cjalâsi ator, viodude la etât.
Ven a stâi ca i ven la ocasion di lâ a vore in Russie, par trê mês. Il puest, Murmansk, al è ni vore lontan e cetant frêt, ma la paie e je ne vore buine, cussì al va.
Ta la mense dal cantîr e lavore une biele fantate, Maruska. E a doi vôi di un azul colôr dal cîl, une cjiavelade di bocui colôr da l’aur e di cuarp po no i mancje nuie, ancje masse. A Livio i plâs chê fantate, cussì biele e simpri legre, e cuant che i coments pesants su di jê dai siei compagns di vore a tachin a dai fastidi, al capìs che al sint alc par jê.
Cuant che al torne a cjase le puarte cun sè. Jê e ven vulintîr vie de miserie, ancje se cuntun om plui vecjo di jê di vincj agns.
In Italie, Maruska si cjate subit ni vore ben. Livio a no i fâs mancjâ nuie e la ten come une regjine. Al fâs meti ancje la antene paraboliche, par fâi viodi cualchi program da la Russie.
Cuant che van fûr po, a bracet, lui al è dut braurôs di fa viodi che al à une femine cussì biele.
Maruska e ten ben la cjase e je ancje buine di fa di mangjâ ben, tal jet po son fûc e flamis e Livio al fâs fadie a stâi daûr, pa la diference di etât.
Livio al è in paradîs, però, timp dopo, Maruska e tache a fâsi preâ. Une volte no sta ben, che altre e à mâl di cjâf, ‘naltre volte ancjemò i dûl la schene. Po dopo e tache a vê pretesis. E dîs ca varessin di meti lis robis a puest, ca no jerin ancjemò maridâts. ”Guai une disgracie. I restarès cence nuie” diseve jê “almancul la cjase…”. Livio no si decideve, ancje parcè che tal jet e lave simpri piês.
Une dì, Livio al ven a savê, par câs, che chel putanîr di Tilio l’idraulic, al va dispès a da une sgurladine a lis tubaduris di une siorute bionde.
I monte il suspiet e al domande une ore al paron.
A lis dîs di matine al viôt, di lontan, la camionete di Tilio, dongje cjase sô e al mangje la fuee.
Al glot, e suiantsi une lagrime, al torne a vore.
Il mês dopo Maruska a fâs i agns. Al jere un piès che e veve gole di fa un scjampon a cjata la parintât in Russie, e cussì Livio ai fâs il regâl.
Al jentre intune agjenzie di viaçs e i compre il biliet par Murmansk, e la contente ancjemò une volte.
Il dì de partence la compagne ta l’aeropuart, prometint che al sarès lât a cjoile il mês dopo, che al varès vût feris.
La busse e la strenç fuart e a lunc e forsit si ingrope un pôc. Po jê e partìs.
Livio al spiete che l’aparechio al tachi a svualâ, si zire, si free lis mans e al torne a cjase.
Passin cinc agns e al à ancjemò di lâ a cjoile.


text:
venerdì 26 dicembre 2014
Il gno borc vieri
6 coments:
-
-
Bon Nadâl Nello, tu âs piturât un acuerèl a tìntis bucòlichis.
Tu lu âs fat cialant il passât, metìnt a confrònt il dî di vûe.
Ce cal e vignût indenant di cuant co jerin fruts nol e stât dome progrés.
Cul bandòn dai borcs o vin scomenzât a pierdl lis nestris lidrîs.
Maurizio Di Fant
- 26/12/14, 16:18
-
-
Nelo, a la fin a son tornadis lis cisilis, i mierlis, i sborfs e i sghirats, la nature à tornât a imparonâsi di ce che l'om i veve robât. La nostalgjie di "plui fruts che gjats" a nus fâs dismenteâ la miserie di chei timps là. E je une malatie ch'a nus cjape noaltris indenant cui agns (ben si intint o feveli par me). Bepi
- 26/12/14, 19:50
-
-
Seont un studi de universitât dal Vermont, le lenghe spagnole a sarès le plui otimistiche e positive dal mont dopo vê analizât lis 10 lenghis plui feveladis. Chê taliane bielzà no si cjate drenti e alore no savin dî cê che a puedarès sei. Le plui negative e pesimistiche invezit a sarès le lenghe mandarine cinês.A prime viste, 'l talian al sarès forsit il plui politizât e il furlan il lengaç che plui si zire viers il passât.No sai plui ce Christian al diseve che par savê indulà chi nin o vin di savê d'indula che vignin. Io, no sai se chest al sedi vêr, o sai dome che seont le lenghe chi feveli o pensi in tun mût diferent e mi adâti al puest indulà chi stoi.Par chest, o crôt chi puès sei miôr come furlan si stoi di fûr che drenti:-) Dut chest dopo un clasic Nelo che nus mene apont tal passât, il so e il nestri e come simpri chiste melanconie nus dà le impresion che dut ce ch'al è passât al é miôr e plui biel seben i ucei a continuin di fâ i lôrs svolaçs forsit plui libars di prin cuant che si usave cjaçâiu par cuinçâ le polente. E chest forsit al é il pont plui otimistic.Buinis fiestis!
Par léi il studi su lis lenghis:http://www.eldefinido.cl/actualidad/mundo/4307/confirmado-el-espanol-es-el-idioma-mas-feliz-del-mundo/?fb_action_ids=1506274379650335&fb_action_types=og.likes&fb_source=feed_opengraph&action_object_map=%7B%221506274379650335%22%3A885715421473358%7D&action_type_map=%7B%221506274379650335%22%3A%22og.likes%22%7D&action_ref_map=%5B%5D
Jaio
- 27/12/14, 07:55
-
-
Stufât di cjalâ indaûr par cjatâ la drete vie, o ài provât a cjalâ adalt, sedi a voli crot sedi cul telescopi, ma ancje cussì si va indaûr, parcè che la lus des stelis ch'a tu viodis e je che di tant timp indaûr. Cemût si fasial a cjalâ indenant? Bepi
- 27/12/14, 14:46
- Luciano Marinig ha detto...
-
Nelo ti disarai che la conte ae oltremostro biele.O poc o trop e ten dentri ducj chei di une certe ete, tal lor borc tal curtiv,sot la plef di ches cjampanis ca sunavin vite e muart, e soredut nus intenç di che sane biele zoventud oremai lontane indula ca si mudavisi il cuarp te stale cu le aghe frede,e il prin cal jevave a matine al meteve les scarpis di fieste mandadis dal barbe a vore tes merichis.Biele, vivarose, poiade cun maestrie di un ca le passat parsore e cal sa fa tesaur e belance dal timp di ir cun chel di vuè. Lussian
- 28/12/14, 10:05
- Giovanni Nello Malisano ha detto...
-
Maruzio, mi fâs plasè lei il to coment. Leìnlu mi somee che contecurte sedi plui biele.
Vere, volevi dÎ ancje che ce cal è vignût indenant di cuant co jerin fruts nol e stât dome progrès;
Bepi, tù, tu âs fat tornâ ancje i sborfs di sghirats. Brâf. Nostalgjie, une malatie che us cjape pai masse carnevâi passâts? Sarâ cemût che tu disis tu, ma nol è dome chel. E po, Bepi, ce isal il timp. il prin, il dopo, lâ indenant, tornâ indaûr. Chês, son dome che nestris invenzions. Sin simpri ducj lì, tal nestri jessi oms. Al è vêr dome ce che al tocje il nestri cûr. Li a stâ la veretât, la nestre vere sperance. Il lûc là che a nas la nestre poesie.
Jaio, forsit tu âs reson: la lenghe che vin fevelât par prin e devente une sorte di bussule par orientâsi, soredut se a tôr pal mont, e parcè no, pensi propit che us judi a savè cui chê o sin par dabon, indulà che vin di lâ, di indulà che e vignìn. E nol è pôc.
Jaio une altre robe.Tu ti domandis se Il furlan al zire viers il passât, par dopo fâ de malinconie le nestre bandiere, une bandiere, che là che tocje, dut al devente plui biel. Mah? Chest che tu disis, mi fâs tornâ tal cjâf une poesie di Leonardo Zanier: “ Doman”- Doman no je une peraule...., je une sperance...... Ma lui, Zanier, al è plui brâf di me.
Lussian, la tô poesie mi comôf simpri. Tu âs gracie tal scrivi, tal intaiâ i ricuarts, tal piturâju. Tu âs di scrivi plui spes cualchi conte ancje tu. E gracie pal preseament.
Bon finiment e bon principi a ducj.
- 28/12/14, 12:17


text:
La Rassegne, par cure di Elisabetta Pozzetto, si propon di lâ ae scuvierte des lenghis minoritariis e e tacarâ propit cul furlan, ospitant un event che al à a cefâ cul Premi San Simon.
Al sarà "Mi ven di reading
", il spetacul di cjacaris e leturis za metut adun l'an passat par cure de Citâ
t di Codroip par pandi i lavô
rs finaliscj dal Premi, e in chest cas, par disniçâ
la iniziative, al sarà propit il lavô
r vincidô
r, Soreli jevat a mont
.
A cjacarâ cun Raffaele Serafini al sarà il gjornalist Walter Tomada, che al è ancje stat in zurie. A lei lis contis il president de zurie, Carlo Tolazzi, e la vôs di Onde Furlane, Mauro Missana.
Pe ocasion, l'ostîr al regalarà la leture di une conte inedite che no je te racuelte, ma e cuche inte cuvierte dal libri e si podarà scoltâ in cheste ocasion!


text:
Tobie al jere un vecjo pescjadôr. Al clopave di un voli e di chel altri nol rivave a viodi un gran. Ma al jere braurin e mal sopuartave di scugnî doprâ i ocjai. Al jere stât il plui babio pescjadôr dal paîs. E lu sarès stât ancjemò. Fat al è che no viodint benon, tal dividi ce che lis rêts a tiravin su la barcje, al falave aromai ce tant.
«Cheste e je une cape», al diseve strizant i voi. E al butave in aghe un cieul.
«Chest al è un brancin». E si tignive te cassele, come al so solit, une butiliute di aghe.
«Ve ca, ce biel pes». Ma e jere une çavate di plastiche.
E indenant cussì, se no piês. E nissun che olsàs dai cuintri a la sô malereson. Ae fin te aghe a nadavin di gnûf i pes bogns e te barcje e jerin nome çavatis di plastiche e capis. Cussì i sorestants i domandarin di lâ in pension par lassâ il puest di vore a un zovin. I faserin une biele fieste. I regalarin un biel orloi e une radio pâr scoltâ, che lui no veve nancje impar a piâ. Cundiplui si jere prest stufât di no podê lâ a pescjâ. Al steve in sinton di fûr de sô cjasute di pescjadôr propite su la rive dal puart canâl dulà che a rivavin e partivin i soi plui zovins compagns pescjadôrs. Une dì, tant che dut seriôs, al steve cui pîts in muel te aghe, al sintî une vôs: «Tu sês fortunât a stâ alì cence fastidiis!»
«Cemût fortunât?» al dîs malegraceôs Tobie. «E po, cui aial fevelât, mo? Achì no viôt propite nissun! O ai di vê lis tarlupulis!»
«No soi un spieli, o soi ca te aghe!»
Tobie al tache a preocupâsi, si cjale ator, e nol cjate nuie che si podedi viodi. Al tache a sintîsi mâl.
«O scomenzi a pierdi colps, mi pâr di sintî une vôs che mi cjacare». Tobie al strice i voi. E hop, saltuçant e salte fûr de aghe une masanete. A viodi ben e sarès stade une granseole, ma no impuarte. Ce che al impuarte al è che i mancjave une çate, la ultime çampine daûr.
«Mandi, jo o soi Gusto!»
Tobie si cjale ator, nol volarès mai che i soi coparis lu lampassin cjacarâ cuntune masanete.
«Mandi a ti Gusto, jo o soi Tobie, vecjo e malandât!»
«Pparcè lamentâti, amì Tobie?»«Ce ûstu savê tu? Mi sint tant che une çavate vecje, e nome parcè che no viôt plui tant ben e no sai cemût passâ il me timp».
«Cjale me, pitost. Dai frutaçats, par zuiâ, mi àn fat il dispiet di sbregâmi vie une çate. I mei compagns mi àn bandonât parcè che no puès plui cori svelt come lôr par scjampâ dai nestris nemîs, i predadôrs!»
Sintint la storie de masanete, a Tobie i ven drete une grande ideone!!! Al cjape il so curtissut di pescjadôr, une ronculute a sieremani, al creve une ramaçute di un len li dongje e al scomenze la sô vore di intai. In pôcs minûts, Tobie al gjave fûr dal toc di len une çatute gnove di screi. Le cjale ben, al cjape un astic e le tache cun chel al cuarp di Gusto. La granseole cu la grucje tignude dongje dal astic, e torne a cjatâ il gust di cori come no faseve di un toc. E no sta plui te sô scusse de gjonde. Saludant Tobie si invie di gran buride. Tobie al reste che la sô gnove amie e stedi scjampant cussì di corse, alì fer su la rive dal puart canal, tant che un bacalà, fissant Gusto che al discomparive. Cence une consolazion si sintà ancjemò cu lis gjambis in muel te aghe dal canâl. Passâts pene un doi minûts si sintî a spizigâ il poleâr dal pît. Al tirâ di colp il pît fûr de aghe. Al jere Gusto tornât cuntune sorpresute. Jenfri lis chelis al veveun pâr di ocjai. Pierdûts di cuissà cui e cuissà cuant.
Tobie no cence pôre, si met sù chei ocjâi che savevin di mâr, e cuntun berli di contentece corint bande il paîs e pardutis lis stradis al cridà:
«Ce ben che o viôt!»
La zornade daûr a buinore la barcje di Tobie e jere za fûr tal mâr viert. Al tornà in puart sore sere cu lis casselis plenis di bon pes fresc. Al veve tornât a fâ benon il so mistîr dividint des rêts il bon dal trist. No i interessave di parê bon parcè che, al pensave, i ocjiâi a son un regâl dal mâr!
di Stefano Gasti


text:
La
comission interdipartimentâl su lis politichis linguistichis de
Comunitât Autonome Valenziane e à decidût che la varietât
catalane fevelade intal Paîs Valenzian e sarà la lenghe di
comunicazion “abituâl” des istituzions autonomichis. Il catalan
al sarà duncje doprât in maniere progressive sei tes comunicazions
internis dal guvier valenzian, sei ta chês cun chês altris
istituzions de comunitât. Par judâ i dipendents publics a meti in
vore chest percors si larà a elaborâ une vuide dai ûs linguistics
e un plan di compagnament che ur metarà a disposizion imprescj e
ativitâts formativis.
Font:
La Vanguardia,
16/11/15


text:
Il
consei comunâl di Casteddu / Cagliari al à fat bon il gnûf statût
dal ent che al previôt novitâts significativis ancje pe lenghe
sarde. L’articul 12 de gnove cjarte comunâl, fat bon cu la poie
unanime dai conseîrs, al impegne l’ent a promovi l’implei dal
sart tant che lenghe di ûs cuotidian, a partî des comunicazions
istituzionâls cui citadins. Il statût al va duncje te direzion di
meti in vore la leç statâl e chê regjonâl su lis lenghis
“minoritariis” intal sens plui larc. Ta cheste suaze e jentre
ancje le prevision dal bilinguisim visîf cu la presince dal sart
dongje dal talian inte toponomastiche e te segnaletiche stradâl.
Font:
Sardinia Post,
03/11/15


text:
Rapresentants
des organizazions Bretagne Réunie, Institut culturel de Bretagne e
Agence des Droits fondamentaux a àn scrit ae presidente vicjarie de
Comission europeane cun deleghis su justizie, dirits fondamentâi e
citadinance, Viviane Reding, par che e dedi une poie ae riunificazion
de Bretagne. Ancjemò intant de ocupazion naziste, al teritori storic
breton i jere stât cjonçât vie il dipartiment de Loire Atlantiche
che, inmò in dì di vuê, al reste inte regjon dal Paîs de Loire là
che al va dilunc a patî politichis di snazionalizazion. Intal
Dicembar dal an passât il Parlament francês al à dineât al
dipartiment la pussibilitât di un referendum par tornâ a dâsi
dongje cul rest de Bretagne, intant che il prin ministri al à fat
passâ un emendament che al permet la fusion tra dôs Regjons cence
di une consultazion popolâr. E cres duncje la pôre che, no dome si
dinei la riunificazion de Bretagne, ma si pensi fintremai di cjapâ
dentri chest teritori intune grande Regjon dal Ovest là che la sô
identitât e sarès in pericul. Par chest si domande ae Comission
europeane di intervignî sul guvier francês par sclarî la situazion
e pretindi il rispiet di une des minorancis nazionâls plui
impuartantis de Europe e de sô integritât teritoriâl.
Font:
Agence Bretagne Presse, 30/01/14


text:
Appuntamento con Marilenghe,
la pagina friulana del «Messaggero Veneto» in collaborazione con la Società Filologica Friulana.
Nel primo numero di martedì 11 ottobre, parliamo di:
- A 150 agns de nassite. Lis ideis di Achille Tellini, om di sience e autonomie - di Giuseppe Mariuz
- Premi Sgorlon. Un sucès par tancj zovins impegnâts cun contis e saçs - di Fabiana Savorgnan Cergneu di Brazzà
- Art dal Nûfcent. Nando Toso, colôrs di autun - di Gianfranco Ellero
- Concors. Gnove edizion dal "Gjso Fior" e dal "Zâl pal furlan", al è timp fin ai 31 di Otubar
Nella foto, la targa che ricorda Achille Tellini sulla casa dove nacque in via Canciani a Udine.


text:
Intes
elezions aministrativis che si son davueltis ai 10 di Jugn in Romanie
e je stade la Union Sociâl Liberâl a otignî i risultâts miôr. La
coalizion – che e met adun il Partît Sociâl Democratic, il Partît
Nazionâl Liberâl e il Partît Conservadôr – e à sfiliât il 50%
dai vôts e concuistât 36 dai 41 conseis provinciâi rumens e plui
di un tierç dai comuns dal paîs. Tra i partîts de comunitât
ongjarese, une vore numerose in Transilvanie, a imponisi e je stade
la UDMR (Union Democratiche Magjare in Romanie). In plui di otignî
cuasi 470 mil vôts, o sei il 5,45% su scjale statâl, e à otignût
la maiorance in doi conseis provinciâi – chei di
Hargita / Harghita e di Kovászna / Covasna – e in 202 comuns, tra
chescj o cjatìn la citât di Marosvásárhely
/ Târgu Mureş e altris centris impuartants tant che
Sepsiszentgyörgy / Sfântu Gheorghe, Csíkszereda / Miercurea Ciuc e
Székelyudvarhely / Odorheiu Secuiesc, ducj logâts tal cussì clamât
Székelyföld là che la
popolazion ongjarese e je ancjemò maioritarie. La
UDMR e à po concuistât diviersis citadinis ancje te aree dongje dal
confin cu la Ongjarie tant che Margitta / Marghita, Nagyszalonta /
Salonta e Nagykaróly / Carei. Il Partît Popolâr dai Ongjarês de
Transilvanie e il Partît Civic Ongjarês, doi grups di diestre che a
vevin vût une poie massive de bande dal guvier di Budapest, no àn
rivât a passâ l’un par cent dal vôt e no àn vinçût in nissun
centri significatîf. Miôr di lôr al à fat il Forum Democratic dal
Todescs de Romanie che al à sfiliât i 70 mil vôts e concuistât
vot comuns e tra chescj ancje la citât di Hermannstadt / Sibiu,
capitâl de omonime provincie.
Font:
Balkan Insight, 11/06/12; Politics.hu, 12/06/12


text:
Il partît
conservadôr cec TOP 09, cumò ae oposizion, al à proponût un
progjet di leç par che intes scuelis elementârs si ur insegni ai
fruts rom un pocjis di materiis ancje te lôr lenghe proprie. Un
tant, a disin i autôrs de propueste, cun chê di superâ chê
baridure linguistiche che ae lungje e sburte tancj fruts rom a
bandonâ la scuele adore. Il progjet, che al varès di jessi discutût
in Mai inte comission parlamentâr pe educazion, al à cjatât une
poie avonde largje. Dut câs al è ancje cui che al à pôre che daûr
di cheste propueste e sedi in realtât la volontât di creâ classis
di pueste pai fruts rom, inviant cussì une forme di segregazion
scolastiche.
Font:
Radio Prague, 02/04/14


text:
La figure principâl dal stât e je chê dal patriarcje, vescul e cont, che pal solit al ven di une famee nobile dal mont todesc, judât a tignî il podê di diviers funzionaris che a viodin dai aspiets militârs, di ordin public, di economie, di control e di aministrazion dal teritori. Plui o mancul dut il Friûl al è sot dal patriarcje ma, cemût che al è normâl te Ete di Mieç un pôc in dute Europe, al è dividût in piçulis jurisdizions di variis figuris, intun complès di formis diferentis di autoritâts e di dirits: in Friûl a son plui di cent cjistiei, tignûts di fameis nobilis o di struturis religjosis tant che convents o badiis che a stan sot dal patriarcje, ma che a àn podê diret su lis vilis e su la campagne ator; lis citâts principâls si rezin cun statûts determinâts dal patriarcje.
Il cjistiel di Vilalte, un dai testemonis plui rapresentatîfs de architeture dal podê medievâl in Friûl
Za dal secul X, i imperadôrs a vevin tacât a favorî il podê temporâl dai patriarcjis di Aquilee rispiet al marchês o al cont dal Friûl, considerâts pôc fedêi o pôc incisîfs.
Tal 1077 l’imperadôr Indrì IV al è in Italie propit par regolâ une contese cul pape sul podê imperiâl di nomenâ i vescui. Il pape lu veve scomunicât, e cussì Indrì al à di frontâ une rivolte di nobii, ma i ven impedide la strade par tornâ in Gjermanie: in cheste situazion si poie sul patriarcje di Aquilee, Siart, che al è bielzà plui potent dal cont dal Friûl e che al vierç a Indrì IV i pas des Alps par lâ a Nord. Daûr di chest fat l’imperadôr al rive a tornâ in Gjermanie e ai 3 di Avrîl al premie il patriarcje dantji il podê politic di cont cun prerogativis ducâls sul Friûl.
L'imperadôr Indrì IV, che tal 1077 al à puartât insom il
procès che al à fat cjapâ ai patriarcjis di Aquilee il podê temporâl sul Friûl
La invistidure di un vescul tant che cont e torne une vore buine pal impeadôr e ancje di altris bandis e je une vore doprade tal mont todesc: il vantaç al è che un vescul nol pues vê fîs legjitims e duncje nol pues pretindi di lassâ in ereditât il so titul, cemût che a fasin invezit i nobii laics. In cheste maniere l’imperadôr, fasint pesâ il so podê ancje te sielte dal vescul, al pues meti a controlâ un teritori impuartant simpri une persone fidade. Cussì al nas il stât patriarcjâl furlan, che in pratiche al reste distacât de Italie e al è ben insedât tal sisteme politic imperiâl.
Za cui ultins secui dal imperi roman vueris, epidemiis e crisis economichis a vevin produsût un câl demografic, che al va indevant, no dome in Friûl, ma un pôc pardut intai teritoris che a jerin stâts dal imperi, fintremai al secul X.
Un tant al fâs che tante tiere e vegni lassade pustote e che si lavori dome i cjamps che a rindin di plui e che a son dongje des posizions che si rive a difindi miôr in câs di vuere. In cheste maniere tante part de Basse e torne a impaludâsi e a imboscâsi e il bosc al torne plui fis ancje di chês altris bandis dal Friûl.
Un tant si compagne ancje cun chel mudament economic che al veve di jessi par resons demografichis: de coltivazion dal forment, une vore convenient te grande rêt di distribuzion e di marcjâts dal Imperi roman, si passe a chê di grans plui juscj pai piçui contadins, tant che la siale, e l’ambient salvadi al torne a jessi une risorse economiche fondamentâl, par vie de racuelte di pomis e plantis, pal arlevament, massime dai purcits, e pe cjace.
Cul spopolament rispiet ai timps dai romans, il bosc, te Ete di Mieç, al torne a jessi protagonist tal ambient e te economie furlane. Une vore di testemoneancis di chest fenomen a restin ancje te toponomastiche, cun nons tant che Bosc, Boscat, Selivis, Selvucis e v.i.
Propit tra il secul VI e il secul XII al è un riscjaldament dal clime, che al fâs cressi la cuote massime dai boscs in mont tra i 100 e i 200 metris plui di ce che al è vuê.


text:
Joibe
ai 12 di Novembar a Tolose, intai spazis dal retorât, si è insedât
l’Ufici public de lenghe ocitane (OPLO). Ae prime riunion, clamade
ancje a fissâ il program des ativitâts e lis liniis di spese dal
gnûf organisim, a àn partecipât ancje diviers conseîrs de
Aquitanie e dai Pireneus di Mieç, o sei lis dôs regjons che a àn
decidût di metilu sù. L’ufici, che il percors pe sô nassite al è
stât avonde tribulât, al è clamât a svilupâ une politiche
unitarie a pro de lenghe ocitane. Nol è tant che ancje la regjon de
Alvernie e à decidût di aderî a cheste gnove struture, intant che
la Provence e à fat savê di jessi interessade a fâlu.
Font:
Jornalet,
12/11/15


text:
Po o entrais dentri in cjase come nuie cu sêti sivilant distratamenti une cjançonete e intant che le vuestre biele a si gire, o tirais fûr il vasut di une sachete e lis rôsis di chê âltre e lu presentais sù le taule... O sul comodin:-)
07 mar 2008
Vâs pal câs / Il vaso per il caso
Po o entrais dentri in cjase come nuie cu sêti sivilant distratamenti une cjançonete e intant che le vuestre biele a si gire, o tirais fûr il vasut di une sachete e lis rôsis di chê âltre e lu presentais sù le taule... O sul comodin:-)
3 commenti:
-
-
Buon Week end caro Jaio
Capucine
- 8 marzo 2008 07:19
- Rainwoman ha detto...
-
biele chiste idê... Se me fasin a mi, lu sposi =) ih ih ih buine domenie
- 8 marzo 2008 10:49
- Jaio ha detto...
-
Jó no sai sposâus dutis ma o speri che cualchidun al cjapi le idee par difondile e ch'al rivi fin da te:-)
- 9 marzo 2008 10:32


text:
Lis
organizazions impegnadis pe promozion dal aragonês a àn sotscrit un
document unitari là che a domandin al guvier de comunitât di
impegnâsi par un plan di normalizazion di cheste lenghe. Prin di dut
a domandin che si puarti insom il percors inviât intal 2006 par rivâ
a di un gnûf implant ortografic pal aragonês e che si ledi a
valorizâ sei il model di lenghe standard, sei lis varietâts di
riferiment de lenghe. Un tant al permetarà ancje di dâi fondis
siguris aes azions par promovi la lenghe te aministrazion publiche e
te scuele. Si domande po di svilupâ un sisteme di certificazion
linguistiche daûr dal cuadri comun european di riferiment pes
lenghis in maniere di vê un criteri ricognossût par selezionâ il
personâl clamât a insegnâ il e par aragonês.
Font:
Aragon Digital,
29/10/15


text:
A
jerin plui o mancul 2 mil lis personis che ai 13 di Jugn a àn
manifestât pes stradis di Skopje par domandâ la fin des
discriminazions cuintri de minorance albanese, che e rapresente un
cuart de popolazion de Macedonie, e lis dimissions dal prin ministri
Nikola Gruevski e dal so guvier, sostignût ancje dal partît albanês
Union Democratiche pe Integrazion (DUI). La proteste e je stade
inmaneade dal moviment albanês Besa, ma e je stade criticade di
diviersis organizazions che i fasin cuintri al guvier Gruevski par
vie dal so tai etnic. Un dai motîfs centrâi che a àn puartât ae
mobilitazion e je la condane di sîs membris de minorance albanese
pal sassinament di cinc pescjadôrs macedons dopo di un procès che a
tancj di lôr i à someât pilotât e puartât indenant plui sul plan
politic che no su chel judiziari.
Font:
BBC,
14/06/15;
Balkan Insight, 12/06/15


text:
Cui 2 di Avrîl la gnove comissarie pe
lenghe galese, Meri Huws, e à tacât la sô ativitât. La figure dal comissari e
je stade metude in pîts cu la gnove leç linguistiche fate buine l’an passât e e
cjape il puest dal Ufici pe lenghe galese che al à sierât la sô ativitât cul
mês di Març. L’obietîf principâl dal comissari al è chel di promovi l’ûs de
lenghe galese e di intervignî par rimovi ce che invezit lu pidimente. Lis
liniis che cheste incarghe e je clamade a tignî tant che riferiment di fonde a
son dôs: cui che al è a stâ in Gales al à di podê vivi in maniere normâl la sô
vite doprant il galês; e la lenghe proprie dal Gales no pues jessi discriminade
rispiet al inglês.
Font: BBC, 02/04/12;
Comisiynydd y Gymraeg, 04/12


text:
Ai
27 di Novembar il Parlament de Navare in riunion plenarie par frontâ
il teme dal dirit di decidi al à fatis buinis a maiorance dôs
risoluzions cul vôt a pro di Geroa Bai, EH Bildu, Podemos e
Izquierda – Ezkerra e chel contrari di popolârs, socialiscj e UPN.
La prime e mostre la volontât dal Parlament di fâ buine une leç su
lis consultazions che e previodi la pussibilitât pai citadins de
Navare di esprimisi ancje sul dirit di decidi. La seconde e propon di
vierzi un procès partecipatîf e parlamentâr di revision dal statût
di autonomie par decidi sul status de Navare e par incressi lis
competencis gjestidis a nivel locâl. Su la taule e je ancje la
cuistion de semplificazion dal percors par dâ adun Navare e
Comunitât Autonome Basche intal câs che si rivi a di une riforme de
costituzion spagnole. Ancje ta chest câs a fâi cuintri a cheste
ipotesi a son i partîts spagnoliscj (PP, PSN) e la diestre
regjonaliste (UPN).
Font:
Naiz:,
27/11/15


text:
Avôt dal Friûl. La Glesie mari di Aquilee nus invide ancje chest an a la solenitât dai Sants Ermacure e Furtunât
Domenie ai 17 di Lui aes 6 sore sere si cjatarìn a Aquilee pal Avôt dal Friûl in ocasion de ricorence dai Sants Ermacure e Fortunât, prin vescul di Aquilee e il so diacun, nestris Patrons. La messe e vignarà celebrade te Basiliche.
I predis di Glesie Furlane a celebraran la messe par furlan cun leturis par sloven e todesc.
Come ogni an e sarà ancje ocasion par cjatâsi, par fâ memorie dai Sants Ermacure e Fortunât, e par meti adun uns pocjis di riflessions, di struc, di ce che si à vût fat te suaze dal grop di Glesie Furlane e di ce che si à voie di podê fâ di chi a pôc. E sarà ancje la ocasion pe nestre redazion de La Patrie dal Friûl di incuintrâ i letôrs e resonâ su la situazion de nestre Tiere.
Un moment da pît de messe, duncje, par dâ sens a un avôt che al cjale ancje fûr de glesie.
Tignît di voli ancje il nestri sît (www.lapatriedalfriul.org) e la nestre pagjine Facebook La Patrie dal Friûl li che o comunicarìn ducj i particolârs de messe.
Partecipâ ogni an a Aquilee nol è dome un impuartant apontament liturgjic, ma al è vignî a zontâ un “got di vueli” ae lum de nestre identitât.
«Aquilee e je come un grant poç di aghe, là che plui si va in sot e plui glaçade e je la aghe. Chê aghe che e à ristorât la sêt di gjenerazions e gjenerazions. Come cu la aghe dal poç, cun Aquilee no si rive mai a dî dut, di tant feconde che e je cheste risultive. Aquilee e je come une miniere che si sprofonde tal timp e te tiere. Plui si va in dentri e plui si intivisi in tesaurs che no si cjatin di altris bandis. Cirìn, usgnot, di jentrâ spiritualmentri in cheste risultive di aghe vive e in cheste arcje di minerâi preziôs». (pre Antoni Beline, 2005) ❚
✒ Redazion


text: Bon, soi in Friûl a rilassâmi un pôc dopo chest an dificil, fin ae fin di cheste setemane no fasi propi nuie. di lunis o vuei scomençâ a cjapâ sù alc, parcè che o varès di lâ un pôc ator tes prossimis setemanis (marchis/umbrie forsi e barcelone sigûr)... ca al è il bon vecjo 56k, cussì mi passe ancje la voie di navigâ che al è miôr cussi lei, zuie di basket, lâ un zîr a Grau (soi ancje avonde abronzât, dopo agns), etc, dutis chês robis che no si rive a fâ vie pal an. Al è cjalt ma no impussibil. Po cumò o ai ancje il nevotut culì, al è vivonon, ca di un pôc al scomence a cjaminâ e alore saran problemis. Però al è divertent. La robe che mi plâs fâ e je ancje cjalâ TeleCapodistria. E je une robe che mi mancje a Bologne, cul sport e lis notiziis alternativis. Chê altre dî o ai metût un pôc su un canâl sloven, di sere, e davin un film in lenghe origjinâl, cun sot titui in sloven, biel, e soredut, la publicitât là a durave si e no un minût. in prime serade. cuntun film. mi soi sintût un coion a vivi culì dulà che ti fasin cinc minûts di publicitât, e nissun film in lenghe origjinâl, e dopo a disin parcè che i talians a son ignorants e no san l'inglês. puars nô. se o ves plui timp mi metaressi a studiâ il sloven...


text:
Se jo o fos un juke box invezit des cjançons inte mê panze, al puest dai discs, o varès lis contis. Al vinars di sere il nestri nevodut al durme chi di nô, a Cjarlins, e fintremai che no si sint pront nol cjape il troi pe cjamare. Pigjame, lavâ i dincj e po dopo sot de cuviertis, pront cul dedut adalt par comandâ la conte sielte par cheste sere achì. Al va a bugadis, par setemanis interiis al domande simpri chês di "zombie" (stait cuiets, che no son di pôre, la prime fifone o soi jo!) e par lôr o ai inventât une storione gjave-cûr che se a son cussì al è parcè che nissun i voleve ben, ma a deventavin ducj bielonons cuant che la int che i steve intor a scomençave a jemplâju di bussadis e cjarecis! Cheste sere, dopo une vore di timp che no la domandave, e je tornade in classifiche chê di Bepo Ros: oh, sù cu lis orelis che nol è facil come ch'al pues someâ, parcè se mi scjampe un tic di chel che lui a si vise o soi dal gjat! E a chest pont de vite un ninin di furbetât mi jude a saltâ fûr dai imbroi di chel bielissim bintar che al à non Jan e che m'ai splane dispès sot dai peis!
"Dimi piçul, judimi a ricuardâ, cuale ise?" Lui, cun pazience, mi da il struc dai ponts plui impuartants e cussì, cun pôc dongje o pues fa la mê biele figure! (carogne di none Barbara!). Man a man che la conte e va indenant il so cjavut al aprove pont par pont e, rivade scuasi a la fin, cuant che Bepo al lampe la bolp daûr dal sac dal forment, intal pulinâr, cu la brame di cjapâle ancje se i à colade la sclope e cun disconfuart al tire la forcje, becant in plen il sac... ben a chest pont Jan al è za partît pal troi dai siums cence vê bisugne dal finâl de conte! Benedet tant biel chel frut (sedi che al à cjapât tant de belece slovene de mê brût, ma mi plâs cirî ancje cualchi olme di gno fi)
Buine gnot agnulut nestri!
di None Barbara Battel


text:
giovedì 31 marzo 2011
La becade dal gjalut de biele creste
Dopo che si sin a pene “becâts” tra ostîr e camarîr e ven la ocasion par resonâ su la ricercje de coretece tal scrivi.
La coretece e pues jessi di plui nivei e in struc si pues cjatâ almancul chei ca:
- grafie
- gramatiche
- lessic
- regjistri
A cirî la coretece in ognidun di chescj cjamps si pues fâ plui o mancul fadie, e si cjate che, ancje tra i clients o furnidôrs de nestre ostarie, si pues vê cualchi resistence a jessi curâts e precîs tal scrivi par furlan. Par scherçâ, ma nancje masse, si pues sintî chestis obiezions:
- grafie: “Ah, jo o scrîf cemût che o feveli, ve!”
(Ma rivistu a fâ i erôrs di batidure ancje intant che tu fevelis?)
- gramatiche: “Eh, no varai mighe di tornâ a scuele, po!”
(No stâ nancje a bacilâ, tant a scuele la gramatiche furlane no le insegnin! Ma un salt in biblioteche o in librarie tu podaressis ancje fâlu...)
- lessic: “Tant no si fevele e no si scrîf mighe cul vocabolari incorporât!”
(Sêstu sigûr? Prove a viodi la coretece e la cure che tu metis tal scrivi par talian, il furlan ce aial? no le meretial?)
- regjistri: “No sai nancje ce bestie che e je...”
(E je cuistion di no saltâ sù e jù tra espressions masse popolârs e masse aulichis, l’efiet, se no si lu cîr di pueste, al va a finîle che al fâs deventâ ridicul il test)
In struc si pues pensâ la robe in dôs manieris:
1) O fâs za la fadie di scrivi par furlan, no varai mighe di deventâ mat tra mil regulis e atenzions!
2) Za che o fâs la fadie di scrivi par furlan, tant al vâl che o ciri di scrivi ben a ducj i nivei.
Il Camarîr us consee simpri la 2)!
Setemanis che a vegnin i conseis par frontâ i diviers nivei di coretece.
Etichetis: Camarîr, Lenghe Furlane
mercoledì 30 marzo 2011
LA CONTE MISTERIOSE (11) SUL CRICÂ DAL DÌ
... almancul di une ore un cidinôr pesant al è slargjât su la campagne ator de cjase. Dopo che il vieli al è restât inglimuçât tal mieç dal bearç nol è sucedût plui nie. La lune e je lade a mont a ocident; no si pues viodi se a son nûi su in alt. Soredut daûr de cjase il scûr al è fis e penç. In chel nerum si sint un pas strissinât su la tiere batude e il rumôr de cuarde che e ven tirade vie dal porton. Dopo plui nie par un timp une vore lunc. Lis gotis di aghe tal laip, il guuuak, guuuak avuâl de civuite o dal çus; un KRA sôl, net, unic, di un fossâl pôc lontan. La vôs bruide di un crot dismot a miezis di alc. Po dopo une soflade di aiar plui sec e plui fresc. A son i minûts cuant che la gnot e passe cence che si visisi te albe. Un gjal lontan le sint e al berle alt une, dôs voltis. E je une albe lente, cuasi no je buine di sburtâ in daûr de bande contrarie la largjure scure de gnot. Si pues lumâ il prin aparî sfumât de lûs sui ôrs dai nûi che dopo dal amont de lune a son lâts su in alt tal cîl. No son tancj ni tant fis. A puedin jessi l’avîs di un altri burlaç o ancje no. In ogni câs par prime robe si viodin chei nûi, po dopo la forme de cjase, la povolade dilunc vie de provinciâl, chês altris cjasis dulintor, fin dulà che al rive il voli. A jessin fûr cidinis dal scûr. Al somee che dut al stedi traviersant un veri opac, o ben che al stedi vignint fûr dal font di une grande aghe. Di gnûf il cjant dal gjal, alt une prime volte, un pôc mancul la seconde. Al somee plui lontan che mai, cuasi dilà dal orizont. Il tet de cjase al è lusint pe umiditât. Alc che al rodole jù cence rumôr dongje de nape; un piçul cuarp scûr bislunc. Al va a sbati gof cuintri l’ôr de gorne, si slargje, al pendole par un moment. Al è un uciel neri, cence vite. Al cole jù come un plomp. Si sint il piçul bot dal cuarp, ma come fof, smuartît. L’uciel muart al è colât su la cuarde fate sù li sot. Si scomence a viodi il spazi dal bearç, il cjar, il laip, la muraie. Il cuarp dal vieli nol è plui su la tiere batude. L’uciel al à ancjemò la ale vierte e a bandon, e devi jessi rote. Si sint un ciuleç curt. La puarte de cjase si vierç in sfrese planc planc. E ven fûr mieze muse dal Albin; al reste fer a cjalâ l’uciel muart colât su la cuarde. Po dopo la muse e torne dentri.
Sielte e voltade par furlan
dal Garzon de Ostarie
Etichetis: Conte Misteriose, Garzon
lunedì 28 marzo 2011
TRAGEDIA SUL TORRE:PENSIONATO SCHIACCIATO DAL SUO PICK-UP
Al jere partît cul so pick-up plen di garbatui; i vevin dât 20 Euro par disvuedâ chê cantine. No propit tant ma almancul alc di sest al podeve tignîlu lui. Une biele lampade, dôs bielis damigjanis e cualchi cjadree a jerin cumò sistemadis cjase sô. Il rest, vecjos eletrodomestics, sacs di vistidats, une television a segnâl analogjic e altris catans a jerin tal casson dal pick-up; e vie... dulà?
Migo inte eco-plaçute? Masse rognis spietâ che e vierzi, mostrâ la tessare e dividi la robe sot i ordins di chel sfondrât vuardian. Cussì Feo al le dret dret tes boschetis de Tor, bande di une gjave di glerie. Ta chê sere di Istât al molà jù la robate intun grant prât e al cirì parfin di brusâ dut in mût maldiestri cul alcool. Nie di fâ, il fûc dopo un pôc si distudave.
«Mi soi stufât. Miôr tornâ cjase. E tache la partide usgnot».
Suntun ram li dongje une upupe si jere svicinade come a curiosâ, nancje che si domandàs ce che a fossin chês robis che Feo al cirive di brusâ. Il colp di voli, il confront cu la bielece dal ambient ator al jere trement: un paradîs violât!
«Ah, se o ves chi la mê la carabine ti varès za sistemade! O varès juste bisugne di un altri uciel imbalsamât...»
Cussì al disè Feo de upupe che intun marilamp e svolà vie. Po lui al tornà a meti in moto il pick-up par tornâ cjase, ma chiste volte al cjapà une stradele diferente, propit a ôr de grave dal turint. I temporalons di Jugn a vevin trasformât la Tor intal Nilo ma cumò dut si jere cuietât. No jere aghe nete ta chel trat ma dome un grant lâc neri di stomeose aghe di fogne che e vignive de citât: la mierde dai cagons di Udin. La stradele e franà cul pês dal pick-up, tant la Tor e veve roseât la rive! Il mieç si ribaltà cun Feo dentri. L'om al murì inneât intune aghe nere, plui nere dal Acheronte! Puar Feo. Ma ce puar... i sta ben!
di Checo Tam
Etichetis: Checo Tam, Contis, Gjenar sociâl
venerdì 25 marzo 2011
INGABIÂT
«Ma il cjampanîl di Udin, che al è stât tralicjât cuntun pontegjo par distrigâ vie dal rusin tal perno l'agnul e ancje indorâlu! Eh sì che tu vegnis a Udin a lavorâ ogni dì, siôr ostîr, mi maravei che no lu vês viodût, dutcas, jo... mari mê, ce tant timp fa... dorât, cu la criniere blancje, il penacul ros e blu e vie svolant al trot par cori daûr a une caroce, une frutute bionde, une principesse cu lis strecis a l'aiar dei dolçs che invadevin place Prin Mai, un cjalon turchin cîl, implorant jutori…
«Je scorsenade di un manipul d'armâts e jo o galopavi in sù e in jù su l'aste, sclapant vie l'aiar cuntune spade che in chê volte no viodevi, in sô difese. Il fondâl al zirave di musis, di clamadis che no jerin secondadis, jenfri lis musicutis dai organets che a slargjavin un prât cence covis, che si stracavin tra lis ombrenis des clevis dal Cjiscjel, che al taseve alçant il cjampanîl culminant cul dêt pontât ae Rose dai aiars. La comedie, siôr dotôr ostîr, m'invidave a valicâ monts, a insanganâ planis, a brusâ plics inte gnot. Fin tant che mi soi imbarcjât al cricâ dal dì suntune nâf par il cjâf al mont, par vignî vie de piçule patrie, par cirî i boscs des stelis e la felicitât des gnots che nus tegnin compagnie manovrant lis velis - jê, strete al flanc, cumò e mostre i cavets luncs, dispeâts. Burascjis, turbaments zodiacâls e si è stentât tant par rivâ a tocjâ rive. Savalon, renis infinidis e o vin imparât a fevelâ peraulis gnovis, lenghis pierdudis… une vele, l'orizont, il riclam...
«Mê mari… ah, chê volte no a viert il tacuin: o ai scugnût saltâ jù. O deventarai plui grant une altre volte, mi soi dit, imparant il "mestiere di vivere" simpri su une gjostre, ma cence fantasie, suspirant la mê infanzie svolade dentri di une bufularie, a pene fermade cuntune cjarece lassadine inte muse a Sante Catarine, il dì fieste, cuancj che chê frutute bionde e je lade vie tigninsi par man cun so pari».
«Dutis chi lis sgnovis, contecurtâr?»
«O ai rispietât lis regulis, eh! Ce mi disêso?»
«Dome che tu le âs fate curte il just».
di Frank Spada
Etichetis: Contis, Frank Spada, Gjenar romantic
mercoledì 23 marzo 2011
Contecurte e va ae Universitât
La plui part dai arlêfs de Ute no dopre l’ordenadôr, dut câs la siore Mariolina, che ten il cors di furlan, ju veve informâts benon di un pieç dal morbin de Ostarie virtuâl.
L’ustir al à tacât leint “La balene” une conte dal gjenar fantastic.
No je dome biele, e sflore, tocje dismôf sintiments e curiositât, e cuasi profitant di cheste atenzion Raffaele al à sclarît cemût che si scrîf une buine conte curte.
La idee, la forme narative, soredut il rispiet pal letôr che al à di capî ce che al lei: ancje se al è ben che alc al resti di “no dit”, il dâ dâ impuartance al finâl e al titul. Sugjeriments e sfumaduris bogns par ingolosî a lei e a gustâ dute la conte.
Scrivi par furlan al pues jessi une scuvierte, di fat, ancje se dut al è stât bielzà scrit, la marilenghe e je ancjemò un teren fertil e inesplorât dulà che si pues passonâ jenfri timps, lûcs e gjenars; a conferme di cheste dutilitât, l’ustîr nus à let “La gnot di Carnavâl" (une conte storiche di Carli Pup) e “Fieste grande di fin Istât” (une conte di fantasience di Gianfranco Pellegrini), “Dome lis mans” (par talian e furlan) e “Daûr di te” (un inedit).
No son mancjadis domandis e osservazions da part dai arlêfs, che sodisfats a scuvierzevin une maniere gnove di pleâ la lenghe al estri e al mistîr dal scritôr par dâi linfe e vite.
Dôs oris svoladis intun marilamp, bielis, plenis, vivarosis. Une esperience di ripeti, di puartà ator par fâ cognossi, imparâ e volê ben al nestri siôr e impuartant furlan e a doprâlu ancje par esprimisi inte scriture.
Gracie di cûr al brâf ustîr e a Contecurte.
Dôs oris svoladis intun marilamp, bielis, plenis, vivarosis. Une esperience di ripeti, di puartà ator par fâ cognossi, imparâ e volê ben al nestri siôr e impuartant furlan e a doprâlu ancje par esprimisi inte scriture.
Gracie di cûr al brâf ustîr e a Contecurte.
di Giuliana Pellegrini
Etichetis: Carli Pup, Events e Leturis, Gianfranco Pellegrini, Raffaele Serafini
LA CONTE MISTERIOSE (10) PREDI DI PAÎS - soluzion
Soluzion
Autôr: Caterina Percoto
Titul origjinâl: Prepoco
Tradutôr dal origjinâl: Il Garzon
Notis:
Fra dutis lis figuris di predi che si puedin cjatâ in leterature, par metint une dongje di chê descrite di Adalbert Stifter, ripuartade in struc te conte misteriose numar 8, o ai sielzude cheste di Prepoco, di Catarine Percude. La conte mi veve za impressionât di fantacin, cuant che o vevi let pe prime volte la storie di chest predi di paîs: no mi pareve pussibil che un predi al podès vê cheste sorte di pinsîrs a strussiâlu; o pensavi che un predi al ves tal cjâf dome preieris e che cun chês al podès svolâ te vite lizêr tant che un passarin. E invezit no! De conte e ven fûr une persone folcjade dentri di rituâi liturgjics ripetitîfs, intune condizion subide plui che cirude, une persone tradide, disvignidride di fuarce di une sô altre vite, une persone sierade dentri i cuatri mûrs de cjamarute tant che intune “scjatule di piere”. Di deventâ mats! O perdonarês ancje culì un piçul travisament dal non (si varès di voltâ “Prepoco” in “Prepôc” o “pre Pôc”), fat dome par che no si induvini la conte propit di bot.
Etichetis: Conte Misteriose, Garzon
lunedì 21 marzo 2011
ACUILE STUDADE
Di zovin al jere un combatent fuart e svelt, come pôcs.
Ogni vuerîr da sô tribù lu varès seguît in cjâf al mont, lui par come che al jere fat, al veve propit la stofe dal capo.
Il so non, di zovin al jere "Acuile che art" e nissun al varès provât a dai cuintri.
Fuart, determinât, atent aes necessitâts dal so popul, al veve sielzût jenfri i miôr oms dal so popul, chei che a scugnivin riferîi di persone ogni esigjence da sô int e ancje la plui piçule discordie.
Un grant capo e condotîr, ma ancje un pari, ben volût, amât e rispietât.
Ogni gnot di lune plene, lui, il grant capo, al rinovave insiemi da sô int une vecje usance che si presentave intune cerimonie cun tancj simbui e significâts viers i vecjos che a si pierdevin ta gnot dai timps passâts.
La cerimonie si tignive sul piçul mont dongje dal incjampament, di cuant che al leve vie il soreli, fintremai che al cricave il dì.
Dut, ogni volte, a si presentave come la rapresentazion da prime volte che a si jerin cjatâts une zovine squaw e un zovin vuerîr: chei doi che a vevin dât il vie ae gnove tribù dai Cheerokee.
Ancjemò vuê, a si conte, tal cors da cerimonie, che cualchidun dai soi al rivàs a viodi la muse di chei doi biei zovins, tal moment che a si jerin viodûts pe prime volte.
Cumò però il vecjo capo si sintive di vê masse agns, al voleve stâ bessôl, ancje se spes i faseve visite int che nol spietave.
Une sere, al jere a pene lât a durmî, nol veve ancjemò cjapât sun e al veve sintût un flât di aiar, po un strussiâ dentri ta sô tende, come se al fos jere jentrât dentri cualchidun-.
Ta penombre al viodeve une figure di une femine zovine e nol capive se al jere sveât o se al jere un sium. Cumò chê figure si sbassave viers di lui e lu bussave. Un profum al sintive ta so tende, chê zovine e jere la prime femine da sê tribù, che cumò e voleve fa l'amôr cun lui.
Lui, alore, al tire dongje dutis li fuarcis e al fâs l'amôr pe ultime volte, po al duar e tal sium al viôt la pradarie e un grant teritori di cjace cui besteons a mangjâ la jerbe.
Cumò al cjamine, ma nol tocje par tiere, al viôt di dongje la zovine squaw, che lu invide a lâi daûr, e lui no si ferme a pensâ, i va dongje, nol sint plui il mâl di vues e nol è strac ma plen di voie, si sint zovin e une grande pâs lu cjol vie.
La zovine lu cjape par man e lu tire sù, fin sore tun nûl blanc, e ducj i doi si sentin parsore. Cumò lui al sint di vê di gnûf une fuarce gnove, che a nol varès mai pensât di tornà a vê.
Al sint di sei di gnûf Acuile che art, e di lâ sû, cjalant di sot, al viôt la sô int, tantis lûs, come se a fossin tantis stelis e il cîl al fos la jù.
Sì, cumò al è rivât tai teritoris di cjace dai soi vecjos, chei simpri vêrs da l'eternitât!
di Maurizio Di Fant
Etichetis: Contis, Gjenar romantic, Maurizio Di Fant
venerdì 18 marzo 2011
Le molte
Etto Margueret . le molte . 2004
tant Stele che Bise si voltin in spiete
che al vegni a scjariâles dal lat de zornade
e sintin les dalmines ma no si cuietin.
va in là - ur dîs Just - e tu ferme chê code
le sente a trê pîts, un a-glorie-di-diu
e al tiche di gust el prin sclip tal seglot
ma in curt si cuiete cul cressi de sbrume.
cumò Stele e rumie ma le Bise e sta in lute.
cetante pazience par vê un tic di gjonde:
che mai les batudes dal cûr si cuietin
tal cirî fûr el seren te zornade.
par un che le molç son in tancj che le pontin.
di el fari
Conte n. 170
Conte n. 170
Etichetis: Contis, El Fari, Gjenar romantic
mercoledì 16 marzo 2011
La conte misteriose (10): Predi di paîs
Pre Misar, cussì lu clamavin par cjolilu vie un puar predi che al à vivût passe cincuante agns inte nestre parochie, une creature che e someave nassude par jessi il codarûl de societât: cun chest dispreseament al è stât jemplât par dut il timp de sô vite lungje! A son cumò doi agns che al polse tal cimitieri, e al sarès dificil cjatâ fûr la sô tombe; parcè che nol à lassât nissun che lu bagnàs di lagrimis o che al metès une rose o al disès une preiere. Al à vivût cence la consolazion di une amicizie, e nol à lassât ereditât di afiets. O ai visitade par câs la piçule cjamarute là che al jere a stâ. Sierade dentri di chei cuatri mûrs tant che intune scjatule di piere, e à vivût par agns e agns une anime, e e pensave, e i siei pinsîrs no son colâts in nissune altre anime: tant che un riul che al zire e al torne tal so jet, tant che une faliscje che si distude tal grim de cinise dulà che si jere impiade, chei pinsîrs a son nassûts e muarts intal cjâf di chest om cence che nissun no ju scrusignàs […]. Al è facil che nissune altre anime si visi di lui. E sì che, par plui di cincuante agns, si lu à viodût a vê part cence nissun cambiament aes funzions. Simpri tal stes puest, cui stes furniments, cheste figure singolâr e jere la ultime fra i ministris de Glesie, e e puartave, cence mudâ mai la sô filusumie pacheose, il dispreseament che di un continui i butavin intor. Cuant che jo, dopo siet agns che o mancjavi o tornai dal coleç, o cjatai cambiât il predi, altris acolits […]. Dome chest om al jere restât imobil al so puest. Siet agns svolâts parsore dal so cjâf no vevin fat altri che rindi a pene plui palide la sô muse, e plui blancs i siei cjavei rârs, e un pôc plui grise la so vecje tonie. Al someave che il timp al ves dome discoloride la sô forme; pal rest, tant che i pilastris dal altâr, tant che lis statuis che lu insiorin, tal mieç di tancj mudaments lui al jere ancjemò chel istès.
Vistût cu la cuete plui fruçade e plui puare, sei che al vignìs fûr de sagristie cul fûc, o ben che al servìs messe inzenoglât da pît dal altâr, o che dopo de funzion al traviersàs la navade di mieç daûr de sdrume dai predis, i siei voi simpri infossalâts no cjalavin altri che par tiere o, par dîle miôr, di tant fers, al someave che no vessin plui la fuarce di cjapâ dentri la imagjine dai ogjets che al veve intor di se. Ancje la vôs e jere in disacuardi cun chei altris suns, come che e fos la vôs di un sort che al prossume che dute la nature e sedi mute. Cuant che a gjespui di domenie al cjantave, come simpri, la ultime antifone, lis peraulis rotis, disavuâls e intun acent come stranîr, a parevin il sun di une cjampane picjade a une altece disconfinade, cu la vosute a pene creade puartade vie dal aiar furiôs. Tu varessis dit che tal cjâf di chel om al jere inficjât un ricuart di altris puescj e di altris timps, e che tes sôs orelis a sunavin altris armoniis, e che par chest nol rivave a metisi in sintonie cu la realtât che al veve intorsi […].
Jo mi visi di vêlu viodût une volte che al jere sentât a lei sul zîr de scjale di len di difûr, che e puarte sù te sô cjamare. Al veve i ocjâi, il cerneli scuviert: al someave che al fos dal dut imbarlumât, no tant te leture, ma in cualchi grant pinsîr che cun chê si jere dismot; e te sô muse palide, tai siei lavris in sfrese e imobii al jere un sens di dolôr cuiet, come chel di un che al à vût un grant tuart ma che nol intint par nie lamentâsi, o come un che, tradît de fortune, al sint a murî tal cûr une sperance coltade a lunc. Mi pâr ancjemò di viodi in cime di chê scjalute grese chê figure pinsirose, chel libron larc e il riflès dolç dal soreli che al indorave la muraie.
Sielte e voltade par furlan
dal Garzon de Ostarie
Etichetis: Conte Misteriose, Garzon, Gianfranco Pellegrini
Iscriviti a: Coments al post (Atom)


text:
E jere une volte une bestie cutun cuarp di acuile, la code di un madrac, il cjâf di bolp e cuatri çatis di gjat.
Cheste bestie e viveve sù pes culinis di Buri e e mangjave dîs gjalinis al dì.
Ducj la clamavin la "Bestie di Buri" e la int dal paîs e restave simpri cence ûfs e nissun al podeve mangjâ dolçs.
A jerin trê fradis che a fasevin i cjaçadôrs e si clamavin Ugo, Bepi e Toni.
I trê a jerin i plui golôs dal paîs e a jerin disperâts parcè che no podevin mangjâ biscots.
Ugo, cussì, al partìs cul so cjaval e la sclope a cirì la Bestie. Cuant che la cjate al prove a sparâ, ma doprant lis alis di acuile la Bestie e schive i colps. Subit dopo lu cjape cu la code e lu bute intune buse.
Bepi, viodint che nol tornave, al decît di lâ a cirîle, cul so mus e cul curtis. Cuant che la cjate al cîr di infilzâle, ma la Bestie si pare cu lis ongulis di gjate e di gnûf lu cjape e lu bute ta la buse.
Toni, no viodint tornâ i soi fradis, al va a cirîju a pît, cence nissune arme e cun di plui sot de tempieste.
Cjamine, cjamine a la fin al cjate la tane da la Bestie, che e steve mangjant lis gjalinis
«Bundì, mi scusi, disturbio?» al vev e domandât Toni.
«Sì, stoi gustant, ma ormai che tu sês dîmi ce che t'ûs»
«Par plasê, sâstu par câs dulà che o son i miei fradis Ugo e Bepi?»
«Sono chei che a son vignûts a cirî di fâmi fûr cuntune sclope e un curtis?»
«Nooo! No volevin copâti! Ugo al voleve dispicjâ une gjaline e Bepi al voleve sbudielâle».
«Ah, va ben, a son ducj e doi prisonîrs intune buse».
«Se no ti displâs, podaressistu liberâju?»
«Sì, ma dome se tu mi cjatis alc di mangjâ plui bon da lis gjalinis».
«Sigûr che lu cjati, però tu âs di dâmi lis tôs bestiis par trê dîs» al veve rispuindût Toni, pensant za a ce che al varès preparât cui ûfs.
«Va ben,» e veve rispuindût la Bestie, «ma no plui di trê dîs».
A chês peraulis Toni al jere scjampât a cjase come un gneur!
***
Toni, come che al jere usât, al jantave intant che al cusinave:
"Si misture farine e spongje
Zucar e ûfs di meti dongje.
Un piç di vanile e un di sâl
E il levan che nol fâs mâl…"
Dopo, al veve lassât la paste polsâ par une ore e la taie a tocuts. A ogni tocut i veve dade le forme di madracut e ju met tal for par vincjecinc minûts.
E par finî i biscots di Toni a jerin pronts.
La matine dopo ju veve puartâts te tane de Bestie, che ju veve netâts.
«Mangjâ e murî!» e veve esclamât jê.
Sodisfate e passude, la Bestie e veve molât Ugo e Bepi e i veve domandât a Toni cemût che al veve cusinât chei biscots scuisîts a forme da la sô code.
Toni, zentîl, i veve dite e di chê volte la bestie di Buri e veve smetût di mangjâ gjalinis e e veve començât a mangjâ chei madracuts che a Raveo a clamin "S".
Bearzi Giacomo, Braidotti Sara, Burco Lorenzo,
Cavallo Marco, Durì Giovanni, Menis Bruno,
Miotti Samantha, Muscarelli Elia, Pasquatti Giacomo,
Piazze Vicini Maria C.,Pontoni Silvia, Sant Stefano,
Sturmigh Anna, Volpetti Giovanni


text:
A us domandi se a us somee che lis nainis e sedin cambiadis daspò cuasi cuatricent agns. A no zonti nuie altri, dome il gno parè: la rispueste e je SI, ma in piês!
giovedì 4 giugno 2015
Ermes e il malguvier
A us domandi se a us somee che lis nainis e sedin cambiadis daspò cuasi cuatricent agns. A no zonti nuie altri, dome il gno parè: la rispueste e je SI, ma in piês!
7 coments:
-
-
O concuardi plenementri su ce che al sosten Bepi! In piês lis robis a son cambiadis... mi maravei che un om cussì grant e famôs al scrivès par furlan, lenghe de puare int, e che si rivi a capî cussì ben dopo cuatri secui... o sint ancje chest furlan di Ermes une vore atuâl. /CT
- 04/06/15, 10:35
-
-
Bepi lis solitis robis, la solite ande de storie, dal mont. Sorestants e sotans. I prins masse passûts, i seconts che forsit si meretin dome chest. Gracie che tu nus âs fat lei chestis bielis cuartinis di Ermes di Colorêt. E a proposit dai politics, al jere za Platone che si domandave cui che al varès podût fâ miôr chel mistîr. I filosofs al sostignive lui, ma ancje chei vin scuviert che no son farine par fâ particulis Forsit chel ch ele à capide dal dut cemût che e van lis robis al è stât chel matucel di Nazaret che si è fat meti su la crôs. Puaret.
Mandi Bepi e mandimi il titul dal libri se non ti displâs.
Nello Malisano
- 04/06/15, 18:34
-
-
Checo, Ermes al meretarès di tornâlu a lei ancje par riscuvierzi tantis peraulis ladis pierdudis. Bepi
- 07/06/15, 10:25
-
-
al è inevitabil pierdi tantis bielis peraulis... e nô stes no rivìn a scrivi spes intun furlan sclet... lis lenghis a van indenant ancje se tal câs dal furlan jo soi une vore pessimist... al durarà ancjemò un cualchi desine di agns e daspò al restarà dome sui libris... basti pensâ che i zovins no lu fevelin plui e a doprin il talian come se e fos la robe plui naturâl... ai nestris timps inveci un talianot al jere come une moscje blancje...
CT
- 25/06/15, 15:00
-
-
Magari cussì no Checo, une lenghe e vîf fintremai che e je fevelade in famee. Jo o ài pôre parfin pal talian, baste viodi che te tecnologjie, te sience, in TV e par dut al parone un inglesat mal scrit e mal fevelât, miscliçât tun talian "a voli di muredôr" che il puar Shakespeare insiemi cun Dante a si remenin te tombe. So pensin ben, nancje la glesie e je stade buine di difindi il latin dal declin e a scugnût rindisi parfin te messe. Bepi
- 26/06/15, 00:17
-
-
Ché e je vere... se la famee e mole il furlan alore al è dut finìt...
in efiets il talian, al è un fat, si sta trasformant une vore... ma al è naturàl, o pensi, par dutis lis leghis... /CT
- 27/06/15, 21:58
- Mario Sommarti ha detto...
-
Il furlan al puès ancje siervî come lenghe segrete par no fâsi googhelâ ma a é vere che l'inglês al é deventât le lenghe dal savê e sa tu ciris alc, in inglês al ti ven simpri fûr alc. Provait a ciri une peraule cun Wikipedia passant da une lenghe a chê altre...Ben di spes, in talian no si cjate bielzà nuie...
Jaio
- 12/07/15, 18:17


text:
un landri dut neri: un infier. il fûc impiât al busine: e il fier che di ros si imboree, sflamiant intal zâl su le ponte. les maces e batin jù a timp: e il restîf come spongje si plee. domâ il fûc, bati il fier: par tirâ fûr un concet. un pôc come scrivi.
il fari pai grêcs al jere Hefèsto. cuant che sô mari Era lu viôt cussì brut, dal spavent lu sgjavente jù dal cîl su le tiere (une trate al contrari dal om). al reste çuet e ce fasial? intun landri scuindût al met sù le prime oficine, pensant a sô mari. i fâs sù un biel scagn: jê lu torne a cjapâ li cun se. Fin cuant che Zeus, il pari, une dì dut stiçât, lu sgjavente di gnûf jù dal cîl.
come Primo de Mede, che al à ribaltât sul ledanâr, so fi Bramante. intal curtîl, jù ducj a ridi (ancje dopo: cuant che il frut al à tacât a inçopedâsi tês peraules).
il nestri fari grêc al sbroche il malstâ cule mace: il cjar pal Soreli. il forcjàs pal Diu dal Mâr. e tantes saetes al pari. Po il destin, biadelore, i zuie un grant biel mateç: lui il plui brut di ducj i dius, si maride cun Afrodite, le dee de bielece. al veve virtût, si viôt, benedet!
a Rome il stes diu al cjape il non di Vulcan. ancje chi al è brut, in plui ancje trist. insurîts e smargnàs di nature, i romans di une volte, e van a dî ator che Vulcan al à cjatâde le femine, Venus - ancje chi dee de bielece - a zuiâ di tic cun Mart.
diu-nus-vuardi: e le privacy?si è cussì tant inrabiât, che ogni tant ancje vuê, cuant che i torne iniments, al erute le smare, ca mo là tor pal mont.
dut diviers di un ami di gno pari, che al veve molade le femine par dâsi dongje une zovine: si capis di virtût balerine. e cuant che i disin che jê tor ator si dave da fâ, lui ur rispuint che al è miôr spartî in tancj une torte, impen che cjalâ une buiace bessôl. le sô femine vere, i varès perdonât ogni robe: mai chel confront, mai! mai plui. mai.
e chei di glesie?sintît ce pitintane …
san Dustan al tache le cariere come fari. e al è cussì brâf, che di lui an ven di ogni bande, a inferâ i cjavai. un biel dì si presente ancje il diaul e i mostre i pîts ecuins. Dustan fasint fente di nuie i cjape les misures. al bat jù il fier: e ve li doi imprescj che cjalcin perfet. par inclaudâju bisugne leâ fermes les gjambes: chel puar diaul si cjate cussì, peât tor dal mûr intant che il fari al impire i clauts dant jù martielades di sclapeclàps. puar mai me! - al ciule - fermiti! e par fâlu dismeti, i promet - pensait - che nol sarès plui tornât li di lui. mai! mai plui. mai.
cemût? no dome culì: di ogni bande là che tu viodis un fier di cjaval picjât par di fûr - dabon sì! dismet! - jù ducj a proviodisi un fier: sore chei benzà in vore. un mût san e sant, di parâ sù il reon par chel fari: che cun chê si fâs vescul. e di chi ancje sant.
e i ruspis? fûr di ogni control, subite a picjâ fiers za fruiats, ancje rots: impen che di gnûfs. un piçul sparagn par lôr: e cence pericul. no jerin mighe cussì tant dordeis, po!
fari: inficje sgherle
Tin slossar, di aste al è curt e dut fumul in muse, pal cjalin in sotpiel. al è simpri in gjachete in vilût, cun sachetes che vierzin daûr: cui argagns e imprescj dal mistîr che i vanzin ca mo là par difûr. al è ben content de sô muse e sigûr che il lavôr lu comede, sul incuin cul martiel e cul fûc (dongje un corpo: par metilu in dret! dome cuant pardabon che al covente …).
al ten ancje trê biei taurs di monte: e cuant che le vacje e matee, o le manze, e van lì a San Tomâs, a menâle: contents che il doman, al prometi inmò alc sore dut. chei che incrosin e schercin atôr, che al è juste un misteri chel fat, pûr se ducj lu cognossin dal dut: cun dut chel le metin sul ridi. Tin par prin, dopo il taur pardabon.
dome Stele lant a pît e tornant, no sa mai se dabon o par gust, simpri i tocje puartâle indenant che cuistion a so risi e pericul. e son stories dal mont feminin che al sopuarte (in scuse al miluç?) ogni sorte di abûs e violence: ogni dì cence polse tacant a fâ cressi il vignî di chest mont.
di el fari


text:
E jere une volte, su la culine di Buri, la classe 1eB che e steve fasint furlan.
Di colp, la scuele e tache a tremâ e il pin bocognon che al jere tal curtîl, plen di ruiis, al cole fracassant i barcons de classe.
Ducj i fruts si platin sot i bancs e cuant che a vegnin fûr a viodin il prof distirât, sanganât, scliçât dai veris e dal arbul. Plens di pôre, i fruts a sberlin e a verzin la puarte par scjampâ, ma al è fûc dapardut. Terorizâts, si cjalin ator e a tachin a cori ator come moscjis.
Chiara, dordule come simpri, si inçopede e colant e scuvierç une buse tal paviment che prime e jere taponade dal armâr.
Spaurîts da li sflamis, un daûr chel altri, i fruts a saltin dentri la buse. A sbrissin jù par un tunel e si cjatin tal prât di Vile Florio, dome che dut al jere fat di dolçs.
Lis fueis di zucar, la fontane di cjocolate, lis pomis carameladis, lis cisis di gjelato.
Nancje rivade, dute la classe e veve tacât a mangjâ: Maila e mastiave un clap di meringhe, Teresa e lecave un morâr rosa e blu caramelât e Tommaso si jere tufât te fontane di cjocolate.
Di colp i fruts a sintin a baiâ e un cjan di marzapan ju vise che al sta rivant cualchidun.
In chel a viodin rivâ ors gomôs bocognons e di ducj i colôrs. Spaurîts, chei de 1eB si platin daûr des cisis di gjelato.
Ducj mancul Tommaso, che cul cjâf sot de cjocolate nol veve sintût nuie.
Un ors, cussì, lu cjape pal copìn, lu tire sù e lu puarte intune pereson fate di mandolât.
I fruts, preocupâts, a comencin a discuti par decidi cemût salvâ il lôr amì, cuant che di daûr dai arbui al salte fûr un fantat ciçon e cence dincj.
«Mandi… ma tu cui sêstu?» al domande subit Dario.
«No fai cui che o foi, ma o fai cemût che voialtris o podêf liberâ il vueftri amì!»
«Disinus! In cambio ti puartìn cun nô tal nestri mont».
«O fcugnîf preparâ un plat falât par dâlu ai orf».
«Falât? Ce vulie dî?» e domande Arianna.
«Ma no falât, al intindeve dî salât! No ise vere?» al sclaris Dario.
«Fì» al rispuint chel altri.
«E cumò ce fasino?» e domande Arianna.
«O podaressin fâ l'esperiment di siencis che o vevin di fâ a scuele», al propon Fiorello.
«Ma... a vino ducj i ingredients?»
«Ben, jo o varès le farine».
«E jo ai il panin cu la luianie».
«E jo lu ai cul formadi!»
«E jo vuê matine o ai cjapât sù cuatri fueis di salvie».
Insome, a vevin dute la robe che e coventave par cusinâ la polente cuinçade!
«Sì, ma... cemût le fasino?» e domande Sofia.
«Lu sai jo!» e rispuint Elisa, che e veve la mari coghe. «Bisugne messedâ intune padiele le farine e il lat, meti un strât di polente intun plat font, onzi cu la spongje e sfruçonâ parsore le luianie, il formadi e la salvie».
«E vonde cussì?»
«No, e indenant cussì cun plui strâts».
E di bot e sclop il plat al jere pront.
Cussì i fruts de 1eB a puartin ai ors chê bontât, e chei le mangjin di gust.
I ors a tornin Tommaso, sporc di cjocolate ma vîf, e in cambi de ricete de polente i mostrin cemût tornâ a scuele, tal lôr mont.
A pene tornâts in classe, il prof di furlan al veve sberlât: «Dulà sêso stâts!? Cjalait che us met la note sul regjistro a ducj e disenûf!»
«Ma nô o sin in disevot!»
E pûr intun banc tal cjanton de classe al jere un frut gnûf, ciçon e cence dincj...
Classe 1^B
Buzzi Maila, Caporale Chiara, Cernuseli Carla,
Collini Chiara, De Carlo Chiara, Grattoni Elisa,
Maruzzella Dario, Mattiussi Sofia, Murati Fiorello,
Nido Elisa, Paravano Tommaso, Perdomo Espina Arianna T.,
Tognon Teresa, Zorzenone Martina, Zuccolo Arianna


text:
Il soreli te valis
Raccolta di sei racconti per bambini di 9-11 anni. Protagonisti un venditore ambulante, un bambino, una commessa, un lupo, una nuvola, in un friulano semplice ma ricco di significati. I racconti sono stati alcuni anni fa argomento di un percorso didattico dei Servi di Scena, anche con la partecipazione dell'autore, in alcune scuole della zona collinare. I disegni che accompagnano le storie sono il risultato di questi incontri.Racuelte di sîs contis par fruts di 9-11 agns, che a àn come protagoniscj un cramar, doi dolfins, un frut, une comesse, un lôf, une niule, scrits intun furlan sclet ma une vore siôr di significâts. Cualchi an indaûr lis contis a son stadis argoment di un percors didatic dai Servi di Scena, ancje cu la partecipazion dal autôr, in sîs scuelis de zone colinâr. I disens che a compagnin lis storiis a son il risultât dai incuintris.


text:
Paîs Bas
I Paîs Bas (clamâts ancje Neerlande) a son un stât de Europe che al fâs part de Union Europeane dal 25 di Març dal 1957. Il stât al confine a Bonât cun la Belgjiche e a Jevât cun la Gjermanie. Dispès e si fevele dai Paîs Bas come Olande; in veretât la Olande e je dome une regjon dal paîs.
La capitâl e je Amsterdam, ma il guvier, il parlament e la residence dal sovran a si cjatin dutis a L'Agâr (Den Haag), dulà che a an la sede ancje la Cort Internazionâl di Justizie e il Tribunâl Penâl Internazionâl.
Gjeografie[cambie | modifiche il codiç]
La carateristiche principâl de gjeografie olandese e je la planure: cirche il 50% de superficie al si cjate a mancul di un metri parsore dal nivel dal mâr. Une cjadene di dunis e dighis dilunc des cuestis e des rivis dai flums principâi a impedissin che chestis zonis a vegnin inagadis, intant che un sisteme di pompis e gjave la aghe di ploie di soreplui.
La lote par gjavâ il teritori al mâr e ai flums e je un dai temis ricorents de storie e de gjeografie olandese. Difat, une buine part dal teritori e je costituide di polders, terens discjolets al mâr o a lagunis e palûts costîrs.
Il pont plui elevât dai Paîs Bas al è il Vaalserberg (321 m s.n.m.), tal Sud-Est estrem dal paîs.
Politiche[cambie | modifiche il codiç]
Il sovran al à un rodul soredut cerimoniâl; i sôs compits principâi a son la sielte dal prin ministri e la nomine dai judiçs. Il sovran al po jessi sei un re, sei une regjine.
Il podê esecutîf al è afidât al guvier, vuidât dal prin ministri. Dal 14 di Otubar dal 2010 il prin ministri al è Mark Rutte.
Il Parlament al esercite il podê legjislatîf, e al è componût di une Cjamare Basse (150 membris) e une Cjamare Alte (75 membris), con podês ridots.


text:
Nancje doi dîs dopo, su ordin di un judiç de Audiencia Nacional (l’orghin judiziari che al à cjapât il puest dai tribunâi speciâi di ete franchiste), la polizie spagnole e à arestât dodis avocats e altris cuatri personis impegnadis inte difese dai presonîrs e e à secuestrât i bêçs racuelts intant de manifestazion a pro de assistence legâl dai presonîrs. Une operazion che e à jevât la indignazion dai partîts, dai sindacâts e de plui part de societât basche, cu la diestre spagnoliste uniche a difindi i arescj. Fintremai l’ordin dai avocats spagnûi al à jevât la sô critiche par une operazion che e meteve a risi fintremai il dirit ae difese. Propit par vie di cheste azion, par altri, si à vût di rinviâ un procès cuintri 35 militants de çampe indipendentiste basche. Tal zîr di un pâr di zornadis ducj i dodis avocats a son stâts liberâts, intant che par trê di chês altris personis fermadis si son vierzudis lis puartis de preson. In rispueste a cheste operazion di “becjarie mediatiche”, cemût che le à clamade Amaia Izko une des avocadis arestadis e puartevôs dal partît de çampe indipendentiste Sortu, si à decidût di inmaneâ daurman une gnove manifestazion che, cundut des dificoltâts logjistichis, sabide ai 17 di Zenâr e à puartât in place a Donostia passe 33 mil personis.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
24/01/15
Paîs Basc: presonîrs, manifestazions e azions repressivis
Nancje doi dîs dopo, su ordin di un judiç de Audiencia Nacional (l’orghin judiziari che al à cjapât il puest dai tribunâi speciâi di ete franchiste), la polizie spagnole e à arestât dodis avocats e altris cuatri personis impegnadis inte difese dai presonîrs e e à secuestrât i bêçs racuelts intant de manifestazion a pro de assistence legâl dai presonîrs. Une operazion che e à jevât la indignazion dai partîts, dai sindacâts e de plui part de societât basche, cu la diestre spagnoliste uniche a difindi i arescj. Fintremai l’ordin dai avocats spagnûi al à jevât la sô critiche par une operazion che e meteve a risi fintremai il dirit ae difese. Propit par vie di cheste azion, par altri, si à vût di rinviâ un procès cuintri 35 militants de çampe indipendentiste basche. Tal zîr di un pâr di zornadis ducj i dodis avocats a son stâts liberâts, intant che par trê di chês altris personis fermadis si son vierzudis lis puartis de preson. In rispueste a cheste operazion di “becjarie mediatiche”, cemût che le à clamade Amaia Izko une des avocadis arestadis e puartevôs dal partît de çampe indipendentiste Sortu, si à decidût di inmaneâ daurman une gnove manifestazion che, cundut des dificoltâts logjistichis, sabide ai 17 di Zenâr e à puartât in place a Donostia passe 33 mil personis.


text:
domenica 30 maggio 2010
Segnalazion
Done Bete segnale a Muçane ai 5 di jugn a lis 18 une iniziative di libris, monastirs montagnis e vins. Parce che int di culture significhe ancje cognosi il mond!
Pubblicato da spirt di vin a 13:38 1 commento:
Etichette: degustazion
Domenie simpri domenie
Par visasi che je domenie ancje se si à di lavorà come me, une ricete di un prin plat di abinà cun un ros (lambrusco, bonarda, barbera etc) o cun un blanc no mase saurit ( gli ingrediens son saurìs!!!). Buine domenie a duç
Pubblicato da spirt di vin a 13:29 Nessun commento:
Etichette: cusine
Partimi cun te!
In une zornade che cjate duç gli amans dal bon vin ator par cantinis pa Edizion 2010 di Cantinis Vjartis, une buine propagande ven fur da Associazion Italiane Sommelier che si clame
Partimi cun Te. Si trate di fà come che suced in altris pais: a fin past, partà cun sè le butilie di vin, magari a miezis, che si è ordenade par gustà o cene al ristorant. Dopodut no ise za pajade e poi magari si le finès cjase dopo ve parchegiade le machine al sigur......
Pubblicato da spirt di vin a 13:17 Nessun commento:
Etichette: cronache
domenica 23 maggio 2010
Abinamens eno-gastronomics
Il famos DESSERT : formadi o biscos secs fas in cjase (magari cun cualchi ricete da none o da agne parce che no vadin piardudis lis tradizions). In abinament chiste volte cun un vin prodot cun Malvasie dal Lazio e Trebbiano. Il vin si clame CORTESIA, otignut cun raps appasis pasas un an in barrique. Zucar residuat: 50 g/L. Le aziende je Casale Marchese.
Une buine propueste invezit dal solit vin santo o vin dolcs sicilians.
Cumò sperin che rivi une buine e facile ricete di biscòs...
Pubblicato da spirt di vin a 13:36 Nessun commento:
Cantine aperte 2010 - Le Tiare dai Bisiacs
Par no fasi mancja propit nissune ocasion, parce il 30 di mai no là a cognossi le tiare dai BISIACS? Magari cun un ziar in bici sul Carso? E poi degustazion di vins e prodos locai, musiche e altris manifestazions. Sperin dome che il temp sedi biel par duç.
Apuntament là da Tenuta di Blasig - Via Roma 63 -Roncis...
Apuntament là da Tenuta di Blasig - Via Roma 63 -Roncis...
Pubblicato da spirt di vin a 11:49 Nessun commento:
Etichette: culture, degustazion
Degustazion sul..Piave
"Il Piave mormora: alla scoperta della marca trevigiana" cussì si intitolave le degustazion da l'AIS Rome dal 10 di mai. Raboso del Piave prodot di plui aziendis, cun caratteristichis difarentis (da chel di Moron plui internazional, a chel di Belussi o di Barbarigo, par nomenà tre tipos particolars). e dopo, i bancs dai Cjercjadors. Di segnalà le aziende Moletto dulà che ai cjercjat un Franconia IGT e il Raboso chel ven conseat cun Bollito di manzo giovane con salsa pearà (le ricete sul sit da aziende). Cualchi altre aziende a provat a fami cjercià pinot grigio, ma ai bivut di mior in Friul. No podeve mancja l'Elisir Gambrinus: se no lu si cognos, bisugne informasi!
Pubblicato da spirt di vin a 11:18 Nessun commento:
Etichette: abinament, cusine, degustazion
Si lavore, si lavore...
Samèe che no si feveli plui di vin. Ma invezit simpri mior si fevele di vin..
http://www.lapatriedalfriul.org/?p=3569
http://www.lapatriedalfriul.org/?p=3569
Pubblicato da spirt di vin a 11:16 Nessun commento:
Etichette: vin furlan
Iscriviti a: Post (Atom)


text:
diumenge, de març 01, 2009
Cence titul
prin di març, e al è il prin post dal 2009... no sai dulà vevi let che un utent si romp i coions di scrivi su Wikipedia dopo 3-4 agns. soi plui o mancul lì ancje cul blog. il fat è che ancje cumò o stoi scrivint parcè che studiâ no ai voie, zuiâ a alc, neancje, par cui pluitost che butâmi sul liet ai dit, scrivin alc... îr mi si à ancje disfat la bici, bon disfate no ma no mi jentrave plui la marce di mieç devant, par cui o il rapuart al jere masse lisêr o masse dûr... però aromai voi su avonde, o ancje fat cualchi partidute di balon, mai stât in forme cussì crodi... pecjât che no ai voia di studiâ, no a je ma je pocje... cence contâ che al è l'incubo riforme-- DM270.... la ultime riforme de universitât, che ca e tache dal an che ven, cuindi no o sin i ultins a becasile in cûl... disi cussì parcè a samee jessi miôr, mancul esams, (12 vs 17) , di cui ben 6 a sielte (cumò a son 3......... e no disi altri)... dome che se tu vuelis passâ al gnûf ordinament, tu âs di pierdi un an, però se chest ti fâs sparagnâ un an dopo? stâ cul vecjo e cognossût o lâ cul gnûf, this is the problem.... e nol è facil. cun di plui il casin pal fat che o ai fat domande pal erasmus, e se voi là, o piardi lezions che no fasaran plui par vie dal cambiament di ordinament, ma sinceramentri soi orientât a sbatimi, voi in erasmus, mi divertissi, lassi un pôc chist paîs dal cazzo e cuant che torni viodarin no podin migo rompimi i coions ancje pes riformis. prime o dopo mi laurerai e al mancul o varai fat une esperience che e fâs curriculum...... po a son 5 agns che tabai di lâ al erasmus se cumò no voi mi cjapin pal cûl ducj ... e sul seri mi covente un change, la citât mi à rot lis balis, il paîs ancje, I need a change, e no soi neancje in USA dulà che al è Obama. Ah o ai fat domande pe Spagne, no sai parcè ma la Spagne mi ispire massse, mi samee di viodi l'Italie fate miôr, e po a la fin in cheste facoltât praticamenti o tu vâs in Spagne o tu vâs in Turchie. e il turc no mi interesse (par caritât biel puest sigûr, ma scjars fin pratic)... starin a viodi... tant nol è migo dit che mi cjoledin, ancje se la medie e je alte (27/1=27 :D)..... post lunc a la fin, la voie a ven scrivint....
Etichetis: futûr, personâl, universitât
Subscriure's a: Missatges (Atom)


text:
Il dibatiment su lis minorancis nazionâls che si è davuelt intal Parlament european sul principi di Fevrâr al à marcât ancjemò une volte la diference di posizions jenfri il sburt che al rive dal bas, propit par mieç dal Parlament, par che si garantissin ad in plen e pardut i dirits des comunitâts minorizadis e chel che al rive de Comission europeane che e cîr di sbolognâ la cuestion sui singui stâts. Cun di fat, il comissari Jacques Barrot al à dite che la tutele des minorancis al è un aspiet di fonde de Union, ma che la responsabilitât i spiete prin di dut ai guviers statâi. La posizion di Barrot e je stade contestade a fuart massime dai membris dal Intergrup parlamentâr des minorancis nazionâls che al à marcât lis contradizions che a esistin inte Union, là che, par esempli, se a vessin di jessi metûts in vore i criteris fissâts tal 1993 pe jentrade di altris stâts, stâts tant che la France o la Grecie a varessin di jessi fûr de Union. I parlamentârs dal Intergrup a àn domandât che si comedi cheste situazion. Une des stradis di bati – a àn dite – e je chê di incressi la autonomie des comunitâts nazionâls minorizadis e di garantîur une partecipazion direte aes istituzions europeanis.
Font: Eurolang, 05/02/09


text:
La rêt
Zineuskadi, che e met adun cuindis salis cinematografichis de
Comunitât Autonome basche, e à anticipât il contignût di cinc
azions che a saran metudis in vore intai prossims mês par infuartî
la circolazion di produzions europeanis di cualitât, lis visions in
lenghe origjinâl e la cualitât des peliculis in lenghe basche. Un
tant in gracie dal aument des risorsis a disposizion che, in nancje
doi agns, a son passadis di 120 a 800 mil euros. Tra lis azions in
program si à ancje il progjet Zinema Euskaraz che al à chê di
proponi al public une selezion di peliculis che a promovin l’ûs de
lenghe basche tant che veicul de comunicazion culturâl e de
normalizazion de lenghe ancje tal timp libar. Ta cheste direzion e va
ancje la propueste di ufrî titui internazionâi impuartants dopleâts
par euskara.
Font:
Deia, 28/05/12


text:
A
son stadis sù par jù 25 mil lis personis che ai 26 di Lui a àn
manifestât pes stradis di Sant Jacum di Galizie (Santiago de
Compostela) in ocasion dal Dì de patrie galiziane. Pe prime volte la
iniziative e je stade inmaneade di une comission organizadore
espression de societât civîl là che i partîts a àn aderît, ma
cence jessi i protagoniscj dal at. Ae manifestazion a àn partecipât
rapresentants di Anova, BNG, Compromiso por Galicia, Esquerda Unida e
di altris grups plui piçui de aree sovraniste e indipendentiste. Il
puartevôs de comission organizadore, il scritôr Suso de Toro, al à
mostrât sodisfazion pe partecipazion ae manifestazion e al à
sburtât i sogjets politics che a àn aderît a dâsi dongje intune
liste sovraniste uniche in ocasion des prossimis elezions gjenerâls
in program dentri de fin dal an. Cundut des divisions che a esistin
framieç dai partîts, no son mancjâts i segnâi positîfs par lâ
ta cheste direzion. Une disponibilitât al dialic e je rivade ancje
de federazion galiziane di Podemos cundut che i siei rapresentants
principâi no àn partecipât ae manifestazion.
Font:
Galicia Hoxe,
27/07/15


text:
Lis
autoritâts britanichis si zuin massime la cjarte de tassazion e dal
stât sociâl par cirî di rispuindi al marum dai scozês che, dopo
vê crodût aes promessis dai partîts unioniscj (Conservadôrs,
Laburiscj e Liberâi Democratics), intes ultimis elezions a àn
afidât ai indipendentiscj dal SNP 56 dai 59 puescj che la Scozie e à
intal Parlament di Londre. Intant dal discors programatic tignût
denant dal Parlament, il gnûf esecutîf al à presentât ancje i
ponts centrâi de leç di devoluzion scozese. Tra i podês che a
saran assegnâts aes autoritâts di Edimburc o cjatìn la
pussibilitât di incressi fin al 40% il nivel des tassis sul redit e
di tignîsi il 100% di chês scuedudis in Scozie, di otignî il 10%
des impuestis sul valôr zontât paiadis in Scozie, ma ancje gnovis
competencis sul plan dal stât sociâl sostignudis di 2 miliarts e
mieç di sterlinis, il control sui programs par judâ la int a cjatâ
lavôr e il podê di intervignî sui beneficis pes personis anzianis,
pai disabii e pai puars. Nol è dite però che chestis promessis a
contentin il SNP ancje parcè che, cumò che il guvier britanic al
cîr di definî rapuarts diferents cun Bruxelles, al pues meti su la
taule des tratativis ancje il pês di une Scozie che in grande
maiorance no acetarès la jessude de Union Europeane.
Font:
BBC,
27/05/15
- 02/05/15


text:
Templi di Jerusalem
Al jere un desideri dal re Davide che l'Arcje dal Pat, che e vignive tignude sot dai telots di tende, e podès vê dimore intune cjase tirade sù a pueste par jê.
L'Idiu a si complasè des buinis intenzions di Davide, pûr al disè che il privilegjio di tirâ sù il templi al sarès stât concedût a so fi Salomon. Davide, purpûr al fasè ducj i preparatîfs dai progjets in base a lis indicazions dal Idiu e al començà ancje a meti vie i carantans. Si lei che al à ingrumât plui di cent mil talents e dîs mil darici daur e plui di un milion di talents di arint (1 Cronachis 22:14). Cheste cifre al dì di vuê e podarès ecuivali a trentesîs miliarts di euros. Salomon nol à doprât ducj chei carantans e chel che i restà lu metè intal tesaur dal templi (2 Cronachis 5:1).
Salomon al començà a tirâ sù il templi intal cuart an dal so ream. I lavôrs a durarin cirche siet ains.
Hiram re di Tiro, i proviodè in cambi di forment, vuardi, vueli e vin, legnam provignût dal Liban e ancje lavoradôrs specializâts inte lavorazion dal legnam e des pieris.
Intal inmaneâ il lavôr, Salomon al tirâ dongje trente mil oms di Israêl. Ju scompartì in trê turnis di dîs mil oms e ju mandave un mês in Liban a lavorâ, po dopo a tornavin a cjase doi mês fra un turni e chel altri. A vignirin doprâts tancj fachins e pichepieres. A assistevin ai lavôrs plui di cinc cent e cincuante soreintendents.
Le costruzion e jere imponent. E jere dividude in une bande clamade "Sant" di cirche 18 metrots lungje par nûf largje e tredis alte, e di une altre bande clamade "Santissim", che e jere un cubi di cirche 9 metrots di lât. Ator dal templi su trê lâts a 'ndi jere une costruzion che a contignive dipuesits e altris locâi. I paviments a jerin fodrâts di len di zenevre, mentri lis parêts a jerin di cedri e a 'ndi jerin sculpidis figuris di cherubins, palmis e rosis. Lis parêts e il sofit a jerin interementri sfodrâts daur. Intal Santissim e jere metude l'arcje dal pat, e in chest lûc al jentrave dome il Predi Sovran une volte al an.
L'inaugurazion e à durât siet dîs a le cuâl e je vignude daûr la fieste des staipis, ancje che di siet dîs.
Viers il 600 p.d.C. il templi al vignì sdrumât dal esercit babiloniis comandât dal re Nabucodonosor che al puartà in esili tancj dal popul di Israêl. Dopo setante ains di maluserie, i Israêlits a vignirin sfrancjâts da Cîr re di Persie. Tornâts in patrie, il popul vuidâts di Zorobabele, a si messedarin par tornâ a tirâ sù il templi. Si sa ben pôc dai particolârs di cheste costruzion. Une robe e je sigure, no jere plui l'arcje dal pat, scomparide da chel che al somee, prime che Nabucodonosor al sdrumàs il templi di Salomon.
Il templi po dopo, al vignì ricostruît intal periodi di Erode. Testemoneancis scritis che a dan i particolârs de costruzion a si cjatin inte opare "Vueris Judaichis" di Gieseppe Flavio. Chest templi al fo slargjât e a forin fatis diviersis zontis ancje cun muralons.
Intal 70 d.C., dilunc l'assedi di Jerusalem de bande dai romans, un soldât, cuintri la volontât dal gjenerâl Tît, al brusà il templi, adempint cussì lis peraulis di Jesus. "No restarà achì piere sore piere che no sedi smuraçade" (Mateu 24:2).
Vuê no reste che cualchi toc di che maestose costruzion, chel che al ven clamât: Mûr de vaiude. Su le largjure dal templi, vuê e àn tirât sù une moschee.


text:
- Balon -5 coments Publicât da il crot il mercoledì, settembre 03, 2008
O sai benissim che al è dut fint, aromai dut studiât dome par jessi mandât pe television, cui zuiadôrs mercenariis deventâts modei di vite e di pensîr, cu la int tignude cuiete par no pensâ ai veris problemis, cui arbitris comprâts e vendûts, cul doping e cun cuissà ce altri ancjemò. Ma cuant che o ai viodût chê bale rivâ lizere di metât cjamp e Di Natale che le cjarece dôs voltis cul pît, la prime par cuietâle e la seconde par mandâle a balonet al di là dal difensôr e dal puartîr, (puars cocâi!), ben o ai tacât a saltâ e a vuacâ come un frut.
Se tu i pensis parsore dopo tu viodis che a 'nd è pocje di razionalitât, ma ce puedie jessi di razionâl intune robe che si fâs cui pîts?
Dal balon mi vegnin iniment altri robis; de bale di cjarte che o dopravin par zuiâ tai curidôrs a scuele a lis voltis che o ai rot i ocjâi zuiant cuntune plui dure.
Mi ricuardi di chê volte che mi àn puartât a viodi Zico alenâsi a bati lis punizions al Moretti. Prin tîr, tal siet, secont tîr, tal siet, tierç tîr, tal siet di chê altre bande; al jere come viodi la publicitât di Ronaldhino, ma dal vêr, cence efiets speciâi.
E mi visi di cuant che e jê finide la partide cul Ajax, ducj in pîts a bati lis mans, nissun che al voledi la vie…
No, di razionalitât no 'nd è. Forsit par chest a contâlu il balon a son stâts in tancj:
Par fâ dome cualchi non, i prins che mi vegnin iniment, o met lis contis di Futbol di Osvaldo Soriano, o la Febbre a 90° di Nick Horby (al è famôs ancje il film che a an tirât fûr dal libri), vignint plui dongje mi ricuardi lis fotos in blanc e neri di Pasolini che al zuie (o ai metût ancje un video in une lenghe no masse foreste, provait a viodi trop che si capìs) o l'episodi di Pidin D Citadin V intal Donald dal Tiliment di Stiefin Morat (par contâ l'anime anarchiche che o vin, no ducj e no simpri sants e lavoradôrs!).
La miôr batude sul balon che o cognòs e je par Triestin, la diseve il famôs alenadôr Nereo Rocco cuant che, prime di tacà la partide, il coleghe aversari i dave la man augurantsi che al vincedi chel plui brâf: "Speremo de no" e jere la rispueste.
Mister bisiac4 coments Publicât da il crot il sabato, dicembre 15, 2007
Fasint un zîr in biciclete, di Pieris a Dael lant dopo a finîle a Marian, in pôc timp, si passe pai paîs dulà che a son nassûts Fabio Capello, Enzo Bearzot e Dino Zoff.
Cemût mai tancj di lôr cussì brâfs cussì dongje? Ise par vie dal aiar bon, dal vin just o nome par câs?
Fat al è che chei trê ca, sedi come zuiadôrs che come alenadôrs, a àn vinçût dut chel che a podevin vinci.
Cumò che chel plui zovin al è deventât alenadôr de Ingletiere mi ven iniment une storiute su di lui di cualchi an indaûr.
Al sarà stât tal '93 o tal '94 cuant che une zovine des bandis di Manzignel e jere stade ricoverade tal ospedâl di Udin par jessi operade.
E veve si e no un vincj agns e fra lis feminis de sô cjamare, in chês bielis cjamaris di ospedâl plenis di jets, e cognòs une vecjute che e je la agne di Capello, ancje jê li ricoverade.
In chê volte i zuiadôrs dal Milan, i Maldini, i Costacurta, i Albertini, a jerin ancjemò zovins e biei e la frute e pense ben di dâ ae agne di Capello une letarute pal alenadôr dulà che i contave, che jessint une vore timide e cence morôs, e varès vût tant gust di cognossi cualchidun dai zuiadôrs dal Milan e i domandâve se lui la podeve judâ.
Al passe cualchi dì e subit dopo la operazion la agne di Capello i puarte la letare di rispueste dal alenadôr.
Inte buste al veve metût dentri lis fotos dai zuiadôrs che i vevin fat une dediche e la firme, e dopo, scrit a man, lui i spiegave che al jere dome l'alenadôr e che ancje se nol veve masse plasê che i siei zuiadôrs a vessin masse distrazions, pes morosis, aromai, si rangjavin di bessôi. Le saludave di cûr e i faseve i auguris di vuarision.


text:
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes


text:
“A
àn di preâ il Signôr che no netìn il nestri curtîl di cjase, se
di no une vore di serps ‘cravuats’ a varessin di scjampâ in
Serbie”. Chestis peraulis de eurodeputade cravuate Ruza Tomasić,
rapresentante di prin plan de diestre nazionaliste, a àn fat saltâ
sù il prin ministri serp Aleksandar Vučić che al à marcât il pês
negatîf che declarazions di cheste fate a àn tai rapuarts tra i doi
stâts. Dut câs ancje la garante pai dirits de Cravuazie, Lora
Vidović, e je intervignude par condanâ il compuartament de
europarlamentâr acusade di sparniçâ intolerance ator pal paîs. La
Tomasić, che intal 2013 e jere za stade protagoniste di une vicende
similâr, e à refudât di tornâ su lis sôs peraulis, ma e à dite
che a jerin indreçadis dome a chei membris de comunitât serbe che a
saressin stâts responsabii di crimins di vuere ma a son stâts
amnistiâts ae fin dal conflit.
Font:
Balkan Insight,
07/05/15